
הכנסת העשרים
מושב שני
<פרוטוקול מס' 267>
מישיבת ועדת החוקה, חוק ומשפט
יום שלישי, ג' באלול התשע"ו (06 בספטמבר 2016), שעה 13:10
<סדר היום:>
<1. תקנות העבירות המינהליות (קנס מינהלי - בטיחות גפ"מ) (תיקון), התשע"ו-2016>
<2. תקנות העבירות המינהליות (קנס מינהלי - דלק), התשע"ו-2015>
<3. צו העבירות המינהליות (שינוי התוספת הראשונה לחוק), התשע"ו-2015>
נכחו:

<חברי הוועדה:> 
ניסן סלומינסקי – היו"ר
אורי מקלב – מ"מ היו"ר
<מוזמנים:> 
	מנהלת מחלקה, משרד המשפטים 
	–
	נעמה פויכטונגר

	עוזרת ראשית ליועמ"ש, משרד האנרגיה והמים 
	–
	גל נוי-אפרת

	מנהל מינהל דלק, משרד האנרגיה והמים 
	–
	חן יחיאל בר יוסף

	מנהל אגף פיקוח ובטיחות, משרד האנרגיה והמים 
	–
	אפרים צעידי

	רפרנט אנרגיה אגף התקציבים, משרד האוצר 
	–
	שניר ניב

	עורך דין, המחלקה המשפטית, חברת "דלק"
	–
	אמיר טלמור

	יועץ משפטי, חברת "סופרגז" 
	–
	רונן לשם

	יועצת משפטית חברת "אמישראגז" 
	–
	חגית הלר קוצר

	סמנכ"ל חברת "גז יגל"
	–
	ברק אביטן

	מנהל סניף ירושלים, חברת "גז יגל"
	–
	איל שלו


לרשימת השדלנים שנכחו בדיון – ראו בקישור זה.

<ייעוץ משפטי:>
אפרת חקאק 
<מנהל/ת הוועדה:>
אסף פרידמן
<רישום פרלמנטרי:>
רמי בן שמעון
<תקנות העבירות המינהליות (קנס מינהלי-דלק), התשע"ו-2015>
<תקנות העבירות המינהליות (קנס מינהלי-בטיחות גפ"מ) (תיקון), התשע"ו-2016>
<צו העבירות המינהליות (שינוי התוספת הראשונה לחוק), התשע"ו-2015>
<היו"ר ניסן סלומינסקי:>
רבותי, אנחנו מחדשים את הדיון. אנחנו שמחים לחדש ימינו כקדם, כלומר להיפגש עם חלק מהמשפחה, נתנו לכם קצת לצאת חופש, לנסוע לחו"ל או לנוח או לחזור למשפחה המצומצמת יותר והנה אנחנו נפגשים שוב. ברוכים הבאים. חברי נמצא פה מישיבה קודמת אז לא צריך לברך אותך. את מתחילה?
<אפרת חקאק:>
יפעת יכולה להציג.
<היו"ר ניסן סלומינסקי:>
יפעת, בכבוד.

<יפעת רווה:>
תודה רבה. יש כאן לפניכם כמה סטים של תקנות שכולם קשורים למשרד התשתיות, גם בנושאים של דלק שזה סט חדש של תקנות עבירות מינהליות ולכן אנחנו מבקשים בצו עבירות מנהליות להוסיף את החקיקה הרלוונטית לתוספת הראשונה לחוק העבירות המינהליות.
גם בנושא של בטיחות גפ"מ שבז כבר יש תקנות עבירות מנהליות קיימות מלפני 13 שנה וזה צו שמוצע לתקן אותו.

<היו"ר ניסן סלומינסקי:>
תתחילי עם הראשון ותסבירי או מישהו יסביר. נתחיל בראשון, בנושא של דלק, נכון?
<חן בר-יוסף:>
אני מנהל מינהל הדלק במשרד התשתיות.  בעיקרון, מטרתנו או הפעילות הממשלתית בתחום הדלק היא הסדרה מלמעלה של המשק. בסך הכול אנחנו מדברים על משק פרטי שעובד לא רע. עדיין יש שני אלמנטים שבהם הציבור יכול להיות - - -
<היו"ר ניסן סלומינסקי:>
לא הבנתי מי עובד לא רע.
<חן בר-יוסף:>
משק הדלק כמשק במדינה לא מנוהל על ידי המדינה, זה מהנוהל על ידי חברות פרטיות.
<היו"ר ניסן סלומינסקי:>
זה כולל גם גז?

<חן בר-יוסף:>
עזוב גז. דלק לאוטו, מה שכולנו מכירים. בזה עיסוקנו.

<היו"ר ניסן סלומינסקי:>
אז מה זה מנוהל טוב?

<חן בר-יוסף:>
לא מנוהל. הוא מתנהל בצורה - - -

<היו"ר ניסן סלומינסקי:>
המחירים שאנחנו משלמים הם מחירים סבירים, אתה אומר? זו הכוונה?

<חן בר-יוסף:>
מחירים סבירים. חלקם תחת פיקוח – שם יותר סבירים. חלקם לא תחת פיקוח ואז הלקוח צריך להסתכל יותר טוב. בדיוק על זה אנחנו דנים היום.

<היו"ר ניסן סלומינסקי:>
אני לא מרבה לנסוע לחוץ לארץ אבל אומרים לי אלה שנוסעים לחות לארץ ששם הדלק הוא במחיר הרבה-הרבה יותר זול מאשר פה. אז איך זה יכול להיות? זה שיש פיקוח זה לא אומר כלום. ראשית, אנחנו לא אוהבים את שיטת הפיקוח.

<חן בר-יוסף:>
נכון.
<היו"ר ניסן סלומינסקי:>
אתן לך דוגמה: עשו את הפיקוח על הלחם ומצאו אחרי 4 שנים שהלחם, בגלל הפיקוח, עלה הרבה יותר מכל הדברים האחרים כי ברגע שיש פיקוח אז אין תחרות. וכשאין תחרות, פעם בשנה באים כל בעלי הבתים באים לאחראי ומשכנעים אותו שהפרמטר הזה עלה וזה עלה וכתוצאה מזה המחיר עולה ועולה. ומחירי הלחם שבפיקוח נמצאו שעלו אחרי 5 שנים, אני לא  זוכר אם זה היה 45%, אבל הרבה יותר מהלחם שלא היה בפיקוח. פיקוח לא מבטיח לי מחיר טוב אלא יכול להיות בדיוק הפוך.

<אורי מקלב (יהדות התורה):>
עכשיו מציעים 3 שקיות חלב ב-10 שקלים. זה מחיר מפוקח, החלב בשקית מפוקח ועם כל זה יש היום תחרות. זה לא תמיד ככה. כשיש מחיר מפוקח אתה אומר: זה המחיר ומתחת לזה לא מורידים.
<היו"ר ניסן סלומינסקי:>
החוק אוסר לתאם. למנהלי בנקים אסור לתאם. אבל בפיקוח, החוק עושה את זה, החוק מתאם. זה הרבה יותר גרוע. הוא אמר שזה מתנהל טוב. יכול להיות שזה מתנהל טכנית טוב.
<אורי מקלב (יהדות התורה):>
אסור להם למכור כיכר לחם ב-2.5 שקלים אם המחיר המפוקח הוא 5 שקלים? המחיר הוא מחיר מרבי, לא המחיר המינימלי.
<היו"ר ניסן סלומינסקי:>
זה המחיר.

<אורי מקלב (יהדות התורה):>
לא יכול לקחת פחות.

<היו"ר ניסן סלומינסקי:>
למה שמישהו ייקח פחות? יש תיאום. כשאין תחרות יש תיאום. אסור לתאם, אז החוק מתאם. עובדה, אחרי 5 שנים התברר שהלחם המפוקח עלה פי שתיים או שלוש יותר מהלחם הלא מפוקח. אז לא תמיד הפיקוח נכון.
שנית, גם המחיר שגובים. יכול להיות שהגורם המרכזי הוא הממשלה שאשמה, אני לא יודע, אבל אנחנו לא יכולים לעשות את זה.
<חן בר-יוסף:>
אם אדוני רוצה, אשמח להציג לו השוואה  בין לאומית. זה לא מסובך ואכן אנחנו עושים את זה מדי פעם. מצבנו טוב. יש לנו עוד מדד השוואה וזה שני מוצרים ששוכבים אחד ליד השני התחנות: סולר ובנזין. הבנזין שהוא מפוקח, אנחנו מסתכלים על המרווחים שגובים עליו. באתרים מסוימים, במקום שבו יש תחרות – דיבר חבר הכנסת על שלוש שקיות חלב ב-10 שקלים – אז גם אצלנו בדלק יש מקומות בהם התחרות יותר חזקה ואז רואים מחירים מתחת למחיר המפוקח המרבי. במקומות שבהם יש פחות תחרות, אנחנו רואים שבאמת נצמדים למחיר המרבי.
<היו"ר ניסן סלומינסקי:>
בלי שאף אחד ישמע, כמה אחוז מהמחיר המדינה לוקחת כמסים? כל השמות שקוראים לזה, הכול ביחד.
<חן בר-יוסף:>
אנחנו מפרסמים את זה מדי חודש, אז לא צריך "בלי שאף אחד ישמע", 67% ממה שאנחנו משלמים בתחנה. זה משתנה, תלוי במחיר הדלק.
<היו"ר ניסן סלומינסקי:>
67% המדינה לוקחת. בסדר. במקומות אחרים גם כן?
<חן בר-יוסף:>
השאלה מה זה מקומות אחרים. בארצות הברית, ממש לא. באירופה מאוד דומה. ארצות הברית היא החריגה פה, למען האמת, ברמה הבין לאומית.
<היו"ר ניסן סלומינסקי:>
טוב, היא מדינה קטנה, היא לא רלוונטית.

<אורי מקלב (יהדות התורה):>
אדוני היושב-ראש, אנחנו מדברים על שילוט והצגת מחירים. האם הוא אחרת בתפיסה שלו, בשפה שלו, מהצגות מחירים במרכולים?
<היו"ר ניסן סלומינסקי:>
לא יודע. תכף נשמע. עוד לא נכנס לזה. שאלתי שאלה כללית.

<אורי מקלב (יהדות התורה):>
שאלתי כדי שניכנס לעניין. זו הסיבה.

<היו"ר ניסן סלומינסקי:>
אני יודע. רציתי לשמוע פעם, להבין. אנחנו לא מרגישים, חברי הכנסת, אתה יודע. סיפר לי אחד שהיה חבר כנסת והפסיק להיות חבר כנסת, שהמשיך להגיע לתחנה. הוא שם את זה ולוחץ.
<אורי מקלב (יהדות התורה):>
ולא יצא?

<היו"ר ניסן סלומינסקי:>
לא יצא כלום. לא יוצא. עד שפתאום הוא קלט. זו הייתה המכה הכי גדולה.

<אורי מקלב (יהדות התורה):>
אני מכיר אחד שעלה לאוטובוס ואמר לנהג: תרשום.
<היו"ר ניסן סלומינסקי:>
טוב. עכשיו רשות הדיבור לך. בוא תסביר.

< חן בר-יוסף:>
אנחנו מדברים על שתי עבירות שעניין למעשה טובת הציבור בהיבטים הבאים: אדם נוסע ברכב, הולך לשלם על הדלק, עכשיו נשאר לו לדעת כמה הולכים לגבות ממנו בתחנה. היום יש אפליקציות שנותנות את זה, אבל עדיין מרבית הציבור, גם אם הוא שם אפליקציה, הוא לא כל הזמן מסתכל מה מחיר הדלק, ולפני שהוא רוצה להיכנס לתחנה יש דרישה לשילוט איך ייראה המחיר.
הזכיר חבר הכנסת את סוגיית השילוט על גבי המדפים בסופר. בסופר יש לנו זמן, הולכים עם העגלה, אפשר להתעכב כמה שניות ולראות את הפתק הקטן הזה.
<היו"ר ניסן סלומינסקי:>
להשוות ולראות מה המשקל. אם זה לא אותו משקל - - -
<חן בר-יוסף:>
מידות ומשקולות זו סוגיה בפני עצמה. ברור שכשאתה קונה ליטר, אתה מקבל ליטר. השאלה האחרת היא איך הוא יידע לפני שהוא נכנס לתחנה, כי כנראה אחרי שהוא ייכנס, הוא כבר לא יעשה סיבוב ויגיד: אתם מוכרים פה ביוקר אז אני מוותר. איך הוא יידע?
יש כללים שנקבעו כבר בתקנות איך עושים את השילוט הזה. בעלי תחנות כאלה ואחרות, מסיבותיהם, או שהם לא שמים את השילוט, או שהוא קטן מדי או שהם נמנעים מלהציג לציבור את היכולת להשוות מחירים שכולנו רוצים. מידע לציבור הוא הבסיס של כל תחרות.
<היו"ר ניסן סלומינסקי:>
צריך לציין אם זה בשירות - - -
<חן בר-יוסף:>
שירות עצמי, שירות מלא – הכללים האלה קבועים, הם קבועים בתקנות אחרות.

<היו"ר ניסן סלומינסקי:>
לא תמיד קבוע. לפעמים אתה נכנס לשירות מלא ואתה צריך למלא בעצמך את הדלק. זו כנראה הכוונה "שירות מלא" – אתה צריך למלא.

<חן בר-יוסף:>
על מנת שהציבור לא יוטעה, המטרה שלנו כאן – נכון להיום העבירה הזאת לא עבירה מנהלית – היא לסווג אותה כעבירה מינהלית ואפשר שיהיה עליה קנס מינהלי קצוב. זאת המטרה. בסך הכול, זה יחסית פשוט להוכיח - - -
<היו"ר ניסן סלומינסקי:>
עבירה מינהלית, הכוונה היא שאני לא צריך ללכת לבית משפט אלא יש גוף - - -
<חן בר-יוסף:>
אנחנו. יש אגף פיקוח, נמצא פה ראש אגף הפיקוח. יוצאים לתחנה כאשר אין שילוט נאות - - -
<היו"ר ניסן סלומינסקי:>
יש לכם מספיק פקחים או שתעבירו את זה אחר כך לחברות גבייה פרטיות, פקודת גביית מסים?
<חן בר-יוסף:>
זה לא מול האזרח. זה מול - - -
<היו"ר ניסן סלומינסקי:>
מול תחנה. בסדר, לא חשוב.

<חן בר-יוסף:>
מול תחנה. אנחנו מדברים פה עם בעלי עסקים שיודעים מה חובתם החוקית. לא מדובר פה על אזרחים שפתאום נופלים עליהם השמים.

<היו"ר ניסן סלומינסקי:>
את כל הדברים האלו כולם יודעים.

<גל נוי-אפרת:>
הקנסות מוטלים בידי מפקחים שהם עובדי משרד התשתיות והם נגבים, ככל שהנקנס לא משלם אותם, בידי המרכז לגביית קנסות. אנחנו לא משתמשים בחברות גבייה פרטיות.

<אפרת חקאק:>
כמה פקחים יש לכם?
<היו"ר ניסן סלומינסקי:>
בערך 17 על כמה? על 13,000? 17 פקחים.

<אפרים סעידי:>
נכון להיום יש לנו 10 מפקחים.
<היו"ר ניסן סלומינסקי:>
אני נתתי להם קרדיט. אמרתי 17 על 13,000.

<אפרים סעידי:>
יש לנו 10 נכון להיום.

<היו"ר ניסן סלומינסקי:>
כמה תחנות יש? 

<אפרים סעידי:>
לפני שנתיים היו לנו 5.

<חן בר-יוסף:>
בתהליך צמיחה.

<היו"ר ניסן סלומינסקי:>
כמה תחנות יש?

<אפרים סעידי:>
1,245 תחנות ציבוריות ועוד 600 פנימיות.
<היו"ר ניסן סלומינסקי:>
זה חוץ מהחאפרים.

<אפרים סעידי:>
חאפרים זה משהו אחר.

<חן בר-יוסף:>
חוץ מזה הם גם אחרים על הגפ"מ שתכף נדבר עליו.
<אורי מקלב (יהדות התורה):>
 - - - למה הם צריכים את הקנס המינהלי? מ-5 פקחים ל-10 פקחים – מישהו צריך לשלם.
<חן בר-יוסף:>
לא, זה הפוך.

<אורי מקלב (יהדות התורה):>
הפוך? לספק להם עבודה?

<היו"ר ניסן סלומינסקי:>
הפקחים האלה מקבלים משכורת קבועה. לא מקבלים פר דוחות.
<חן בר-יוסף:>
לא, ממש לא. זה לא עובד לפי דוחות אצלנו.

<היו"ר ניסן סלומינסקי:>
הכסף שגובים הולך למדינה?

<גל נוי-אפרת:>
לאוצר המדינה.

<אורי מקלב (יהדות התורה):>
המדינה עושה את החשבון מאוד מהר כמה אתה מכניס - - -
<חן בר-יוסף:>
אדוני, אנחנו לא רואים את הכסף. אין לנו תקנה המותנית בהכנסה שדרכה אנחנו מקבלים את זה בחזרה. ממש לא. המטרה היא מידע לציבור. היום אתה מגיע לתחנה כזאת ואומר לו לתקן את השלט או אין לך שלט, הציבור לא יודע, הציבור לא יכול להשוות מחירים. אנחנו מכירים את זה גם מהסופרים. שאין מחיר זה כנראה כי מישהו לא רוצה שתדע את המחיר.

<היו"ר ניסן סלומינסקי:>
כמה דוחות כאלה הוגשו מתחילת השנה הזו?
<גל נוי-אפרת:>
עד היום אין קנסות. זו עבירה פלילית. היום זה נחשב לעבירה פלילית.

<היו"ר ניסן סלומינסקי:>
אז בכלל לא עשיתם כלום?

<אפרים סעידי:>
עשינו. יש לנו בסביבות 40% שהשילוט לא תקין.

<היו"ר ניסן סלומינסקי:>
מה עשיתם עם זה? לא הולכים לבית משפט על זה.

<חן בר-יוסף:>
היום לא לוקחים את זה לפלילי. אומרים לו: אם אתה לא רוצה שניקח אותך לפלילי, תתקן. חלקם מתקנים וחלקם פחות. אבל לקחת את זה לפלילי, לכל המסלול הארוך - - -
<היו"ר ניסן סלומינסקי:>
יש כאן מישהו שמייצג את תחנות הדלק?

<אורי מקלב (יהדות התורה):>
לפני זה, אדוני היושב-ראש, זה אחרת מברירת קנס? קנס מינהלי שונה מברירת קנס?
<היו"ר ניסן סלומינסקי:>
כן.
<אורי מקלב (יהדות התורה):>
למה זו לא עבירת ברירת קנס?

<היו"ר ניסן סלומינסקי:>
תלוי מה קודם. מה החיוב הראשוני. בית משפט ואז יש ברירת קנס. החיוב הראשוני ואז יש ברירת קנס או הפוך. הנושא הראשון זה הקנס.

<אורי מקלב (יהדות התורה):>
ברירת המחדל, אתה מתכוון.

<היו"ר ניסן סלומינסקי:>
כן. זה הבדל גדול.

<אורי מקלב (יהדות התורה):>
זה ברור. השאלה היא - - -

<היו"ר ניסן סלומינסקי:>
אני צודק?

<אפרת חקאק:>
לא הבנתי עכשיו.
<היו"ר ניסן סלומינסקי:>
לא חשוב. תגידי כבר - - -

<אורי מקלב (יהדות התורה):>
היושב-ראש מדבר עכשיו על קנס מינהלי שברירת המחדל היא קודם כל הליך של קנס, ואם אתה רוצה לערער, אתה יכול ללכת לרשות שיפוטית בשונה ממה שההי עד היום שהברירה הראשונית היא ללכת לבית משפט.
<היו"ר ניסן סלומינסקי:>
יש לפעמים ברירת קנס, אבל קודם כל ההליך הוא בית משפט.
<יפעת רווה:>
זו דרך לבטל את ברירות הקנס. ברירות הקנס זה נושא אחר, אבל אנחנו בדרך לבטל אותו בכלל בהצעת חוק שלא קשורה לעניין הזה. ההסדר הזה מקביל יותר לברירות משפט.

<אורי מקלב (יהדות התורה):>
בגלל שהמקור הוא פלילי.
<יפעת רווה:>
הבסיס הוא עבירה פלילית.

<אורי מקלב (יהדות התורה):>
חוקית אפשר להעביר את העבירות האלה, נניח עבירות מסוג אי הצגת מחיר, אי הצגת שילוט, לעבירת קנס?

<אפרת חקאק:>
זה בעצם מסלול שהוא כמעט זהה למסלול שאתה מכיר, של עבירת קנס אלא שזה נקרא עבירה מנהלית. באמת ברירת המחדל היא ברירת משפט.
<אורי מקלב (יהדות התורה):>
אז מה זה אחרת מאי הצגת מחיר במרכול? במה זה אחרת? אמרת שיש הבדל.
<אפרת חקאק:>
יש הבדל כי זה הרבה יותר מפורט פה. יש הרבה יותר דרישות מטעם המשרד על מה השילוט.
<חן בר-יוסף:>
הצו של השילוט - - -

<אורי מקלב (יהדות התורה):>
החוק החדש של השילוט במרכולים הוא מאוד פרטני, חוק אפילו דרקוני. אם לא שמת על כל שקית סוכר במשטח את המחיר או שנפל – כפי שקרה, בוועדת הכלכלה דנו בזה – מגיעים לקנסות של עשרות אלפי שקלים על כל פריט ופריט.
<אפרת חקאק:>
אני פחות מכירה את התחום, אבל ממה שידוע לי שם זה משטר של עיצום כספי. זה נכון?
<יפעת רווה:>
אני לא זוכרת.
<אפרת חקאק:>
אם זה היה משטר של עבירות מנהליות, זה היה מגיע לוועדה פה. ממה שזכור לי, ממה שקראתי, שם הם העבירו את הכול לעיצומים כספיים שזה מודל קצת אחר, שם אין בשום אופן - - -
<אורי מקלב (יהדות התורה):>
במה זה שונה? השפה היא אותה שפה כפי שמקביל בחוק עזר עירוני עם אי-הצגת שילוט. עבירות שילוט. זו אותה שפה. אין כאן שינוי.
<היו"ר ניסן סלומינסקי:>
רק פה הם רואים שזו מכת מדינה.
<אפרת חקאק:>
יש כמה מסלולים שהם מאוד דומים. יש את עבירות הקנס של העיריות שאתה מכיר, יש עבירות קנס גם בתחומים מסוימים כמו - - -
<אורי מקלב (יהדות התורה):>
איכות הסביבה?
<אפרת חקאק:>
כן. יש גם עבירות מינהליות בכל מיני תחומים. מתי תחום אחד הלך למשטר של עבירות קנס ומתי הוא הלך למשטר של עבירות מינהליות? זה משהו היסטורי. נכון, יפעת? אין באמת היגיון.
<יפעת רווה:>
אין היגיון בין עבירות קנס לבין עבירות מינהליות. זה באמת היסטורי וזה כמעט - - -
<אורי מקלב (יהדות התורה):>
הקנס הוא על כל טבלה? על אוקטן 95 – איך הקנסות כאן כשאתם אומרים שיש על אי הצגת מחירים בתחנה, מחירי סוגי הדלק הנמכרים בה? על כל מה שהוא מוכר והוא לא הציג הוא יכול לקב לעבירת קנס? נניח יש לו אוקטן 95, אוקטן 96, יש לו סולר - - -
<חן בר-יוסף:>
אין 96 כבר כמה שנים. יש 95 וסולר.

<אורי מקלב (יהדות התורה):>
איך הוא אמר, אנחנו לא רואים  - - -

<אפרת חקאק:>
מה בעצם נחשב כהפרה אחת? מה זו הפרה חוזרת? מה זו עבירה נמשכת?
<אורי מקלב (יהדות התורה):>
יש תאגיד - - -
<אפרת חקאק:>
הם אמרו שבעצם אין יחידים בתחום הזה. כולם תאגידים.

<אורי מקלב (יהדות התורה):>
אז על כל עבירה בכל תחנה זה הופך ל-3,750?

<אפרת חקאק:>
כל שלט? זה כל טעות בתוך השלט? איך - - -

<חן בר-יוסף:>
יש אבחנה: אי-קיומו של השלט – זה 750 שקלים. בתוך השלט יש כללים איך השלט ייראה. אם שמתי שלט נורא קטן, אתה נוסע בכביש ב-50 קמ"ש אם אתה בעיר או ב-90 קמ"ש אם אתה מחוץ לעיר, אתה כמובן לא יכול לראות. לכן, כנגד זה נקבע בכללים איך ייראה השלט. אם לא קיימת את הכללים – זה 250 שקל.

<אורי מקלב (יהדות התורה):>
קבעתם את הזווית של השלט? כל הכללים האלה נקבעו כבר על ידי השר?
<חן בר-יוסף:>
כן, כן.

<אורי מקלב (יהדות התורה):>
איפה הם נמצאים?

<חן בר-יוסף:>
זה קיים כבר שנים.

<אורי מקלב (יהדות התורה):>
בעצם זה קנס אחד של 750.

<חן בר-יוסף:>
אם לא שמת שלט בכלל.

<אורי מקלב (יהדות התורה):>
לא על כל פריט.

<אפרת חקאק:>
זה בעצם 3,750.

<חן בר-יוסף:>
750 כפול 5.
<אפרת חקאק:>
אל תתייחסו - - -

<אורי מקלב (יהדות התורה):>
אבל קודם כל נחליט על הדבר מהתחלה ועד הסוף. לא מדובר על כל פריט שנמכר בתחנת הדלק אלא בסך הכול הכולל. השלט שאמור לכלול את כל הפריטים - - -

<חן בר-יוסף:>
אי-קיומו של השלט.

<אורי מקלב (יהדות התורה):>
אי-קיומו - - -

<היו"ר ניסן סלומינסקי:>
רגע, אבל על כל פריט צריך להיות שלט נפרד?
<חן בר-יוסף:>
לא.
<היו"ר ניסן סלומינסקי:>
אם מישהו לא שם שלט אז אתם נותנים לו רק קנס אחד או שאתם אומרים לו: לא שמת שלט לאוקטן הזה, לא שמת לזה ולא שמת לזה – 750 כפול 3 או כפול 4?
<אורי מקלב (יהדות התורה):>
הם עוד לא חשבו על זה.
<חן בר-יוסף:>
אי-הצגת מחירי סוגי הדלק, ככה מופיע בתקנה עצמה - - -
<אורי מקלב (יהדות התורה):>
זו סוגיה משפטית. איך המשפטנים קוראים לזה?
<היו"ר ניסן סלומינסקי:>
לא יודע. הם צריכים להסביר לנו.

<אורי מקלב (יהדות התורה):>
הם צריכים להסביר, יכול להיות שהוא מסביר, אבל הניסוח לא מתאים למה שהוא מסביר, עם כל הכבוד. אדוני היושב-ראש, בהמשך לדברים האלה, השילוט קיים על אוקטן 95 אבל על סולר הוא לא כתב את המחיר. הוא בכלל לא כתב סולר - - -

<חן בר-יוסף:>
שם זה 250. הצגת מחירי סוגי הדלק הנמכרים בתחנה - - - כל אי תדלוק בניגוד להוראה. בתקנות 1 ו-2 שמפרטות סעיף-סעיף את כל הפרטים, זה 250 שקל על אי-התאמה. פרטת בנזין 95, פרטת בנזין 98 אבל לא פרטת סולר – 250 כפול 5.
<אורי מקלב (יהדות התורה):>
מה ההבדל בין תאגיד ליחיד?  למה אתם חושבים שצריך להיות הבדל?
<חן בר-יוסף:>
אין כמעט יחידים למעט מנהלים בתחנה עצמה שיכולים למנוע את התהליך בעצמם.
<אורי מקלב (יהדות התורה):>
אז האם לאי-התאמה זה באמת קנס סביר?
<חן בר-יוסף:>
250 שקל כשאתה מטעה מאות נהגים?

<אורי מקלב (יהדות התורה):>
לא. 3,750. אני שאול אם זה נראה לך - - -

<חן בר-יוסף:>
אם על שקית סוכר אפשר לתת עשרות אלפי שקלים, זה באמת קצת נמוך אבל אנחנו צנועים. בוא נתחיל בזה ונמשיך.
<אורי מקלב (יהדות התורה):>
למה קבעת 5,500?
<חן בר-יוסף:>
בדיקה מול - - -
<אורי מקלב (יהדות התורה):>
אם אתה מדבר בשפה כזאת, אז - - -

<חן בר-יוסף:>
לא. באמת. אם יש עשרות אלפי שקלים על סוכר - - -

<אורי מקלב (יהדות התורה):>
- - - מה הביא אותך, מאיפה לקחת את זה? עם מה השווית את זה? חלמת בלילה ואמרת 3,750 לתאגיד? תמחק את היחיד לגמרי? מה זה הדבר הזה? אתה חושב שאתה בא לכאן לשולחן של הכנסת ואתה אומר: נראה לי, לא נראה. מה זו השפה הזאת? מולך יש את אזרחי ישראל.

<יפעת רווה:>
אני רוצה להגיד משהו כללי על הסכומים שאמרתי את זה בישיבות אחרות. העניין הזה הוא לא מתמטיקה. כשאני כמשרד המשפטים באה לבדוק צו כזה, הרבה יותר קל לי לבדוק את העבירות עצמן מאשר את הסכומים ואת ההתאמה שלהם.
אם איפשהו זה דומה – זה קל. צריך שיהיה איזשהו היגיון. כשלא, בסופו של דבר מנסים לראות את חומרת העבירה. זו אחת הסיבות שבאים לוועדה הזאת לפקח עלינו. אנחנו מנסים מצד אחד קנס שירתיע ומצד שני לא קנס כזה שיהיה גבוה מדי או שכולם יבקשו להישפט.
קנס, בעיקר בדברים כלכליים, שלאדם לא ישתלם לעבור אותו. לפעמים אנשים עושים חשבון, לדוגמה, של כסאות בטיחות: כמה עלה לקנות, עדיף לשלם את הקנס - - -

<היו"ר ניסן סלומינסקי:>
פתיחת עסק בשבת שווה לו.
<יפעת רווה:>
יש הרבה דוגמאות. קוצים שזה לא ישתלם כדיש שאנשים פשוט לא יעשו את זה. יכול להיות שלפעמים זה גבוה מדי או נמוך מדי. לכן אנחנו מגיעים לוועדה הזאת. לא חולמים על זה בלילה, משתדלים שיהיה לזה איזשהו היגיון. מצד שני באמת אני לא יכולה להגיד משפטית: זה כן וזה לא. להבדיל מעצם העבירה שאז יותר קל לנו לבדוק.
<אורי מקלב (יהדות התורה):>
השאלות שלנו נשאלות, את עדה לכך. אנחנו רק מקבלים תשובות יותר הגיוניות, יותר משכילות מאשר השליפות כאן שלא היו ענייניות. צר לי שזאת הצורה בה הצגת את הדברים. כשעירייה שמנסה להביא עבירת קנס בדברים כמו היזק לרבים, ברשות הרבים, באים יועצים משפטיים אחרי שחשבו, אחרי שמועצת העיר החליטה, אחרי שדנו בוועדות והם מתאימים את עצמם לדברים שהיו בעבר ולא ממציאים דברים ככה בגלל שבא להם.
אם ככה, אנחנו צריכים להסתכל אם משתלם או אלא משתלם, על תאגיד ועל חומרת עבירה, כמו שאת אומרת. בנושא של הצגת מחירים בתחנת דלק, מי שמשלם, יודע את המחירים. הפערים הם מאוד גדולים ומי שמוריד מחירים דואג לפרסם את זה. מי שלא מוריד את המחירים – זה המחיר המפוקח. כמה הבדלים יש?

<חן בר-יוסף:>
בסולר לא. בנזין 98 לא.
<אורי מקלב (יהדות התורה):>
לא רק על סולר, על דלק אתה גם נותן קנס אם הוא לא דייק. אתה לא אומר רק על סולר - - -

<היו"ר ניסן סלומינסקי:>
יש תחרות בין תחנות הדלק?
<אורי מקלב (יהדות התורה):>
גם אם יש כמה אגורות, אז מי שמוריד דואג להציג את זה בשלט גדול יותר.
<חן בר-יוסף:>
במרבית הארץ לא. באזורים מסוימים - - -
<היו"ר ניסן סלומינסקי:>
למה? כי זה בפיקוח או שסתם אין תחרות?

<חן בר-יוסף:>
זה הפוך. פיקוח מגיע כאשר אנחנו מזהים שאין מספיק תחרות. אנחנו לא נהנים לפקח ולא רוצים לפקח.

<היו"ר ניסן סלומינסקי:>
אז למה אין תחרות?

<חן בר-יוסף:>
כי להקים תחנת דלק היום בישראל לוקח בין 5 ל-7 שנים. בעל תחנה שכבר תפס מקום מבין שהבא אחריו – זה לא כמו מוכר תפוחים בשוק שאם תיתן מחיר גבוה מדי, יגיע מחר מישהו עם מחיר תחרותי – בעל תחנה מבין שכנראה בשנים הקרובות אף אחד לא יבוא מולו ולכן אם הוא יכול להרשות לעצמו - - -
<היו"ר ניסן סלומינסקי:>
תחנה לפני או תחנה אחריו - - -

<חן בר-יוסף:>
נכון, עד גבול מסום.

<אורי מקלב (יהדות התורה):>
מה זה קשור?
<חן בר-יוסף:>
הוא מזהה בדיוק איפה הוא מתמקם - - -

<אורי מקלב (יהדות התורה):>
מה קשור השלט להפקעת מחירים?

<חן בר-יוסף:>
מידע לציבור.

<היו"ר ניסן סלומינסקי:>
יש מידע לציבור שזה יפה. שלט הוא גם אלמנט שגורם לתחרות כי כשאין לך שלטים אז אף אחד לא יודע. אתה נכנס לשם ואין לך מושג כמה זה עולה. ברגע שיש שלטים  - נניח אדם נוסע על כביש 1, הוא מסתכל. אם הוא נוסע שם קבוע אז הוא ממלא כל 3 ימים או 4 ימים, אז הוא מסתכל ורואה שפה, נניח זה עולה סכום כזה ושם סכום כזה, אז הוא מחליט שזו התחנה היותר זולה ומכאן ולהבא הוא נכנס רק אליה למלא.
כלומר, השלטים, אם יש תחרות – אם בסופו של דבר כל השלטים כולם יהיו עם אותו סכום, אז לא עשינו הרבה. מידע לציבור זה בסדר, אבל מה זה עוזר אם הוא לא יכול לבחור? אני רואה את זה דווקא בראייה של תחרות. ברגע שיש שילוט, זה ייצור את התחרות כי אדם מסתכל ורואה.
לרוב האנשים יש מסלולים קבועים והם מסתכלים. אנשים אוהבים גם לשחק עם זה. גם אם זה קצת, גרושים. כשיש מישהו יותר זול, הוא ייכנס רק אליו. זה דבר חשוב. השאלה שלי היא אם באמת יש תחרות. נניח שישימו שלטים ובכל תחנות הדלק יהיה אותו מחיר אז לא עשינו כלום, סתם חייבנו אותם. מה עשינו בסוף עם זה? השאלה אם יש לכם קצת ניסיון לדעת אם יכולה להיווצר תחרות בזה או לא? 

<חן בר-יוסף:>
ראשית, יש ניסיון. שניים, החוק הזה של השילוט קיים כבר למעלה מ-6 שנים. הוא לא חוק חדש. 
<היו"ר ניסן סלומינסקי:>
מה המהות שלו? אינפורמציה לקהל או ליצור תחרות?
<חן בר-יוסף:>
הבסיס של כל כלכלה חופשית הוא מידע. כל המושג תחרות מתחיל כאשר יש מידע בידי הציבור כי אז הוא יכול להשוות.
<היו"ר ניסן סלומינסקי:>
הבסיס הוא התחרות החופשית שאחד התנאים שלה זה מידע. אבל הבסיס האמתי זה תחרות כי אם אין תחרות אלא רק מידע, לו יצויר שכל התחנות יהיו באותו סכום, אז אין לי תחרות. מה המידע עוזר לי. אין לו אפשרות אחרת. מה הוא ירוויח?

<חן בר-יוסף:>
נכון. אז יש אפשרויות. כמו שאמרנו, גם בסולר המנעד מאוד גבוה ממרווח – מרווח זה מה שהן לוקחת מעל מחיר המוצר עצמו והמיסים שאדוני הזכיר – בסולר אנחנו רואים מנעד שבין חצי שקל ל-2 שקלים. בין 30 אגורות ל-2 שקלים. זה בסולר שהוא לא מפוקח.

<אורי מקלב (יהדות התורה):>
אני מציע שהצעת החוק הזו תהיה נכונה לסולר.
<חן בר-יוסף:>
בבנזין, חסמנו את המרווח במחיר המפוקח שלא יהיה יותר מ-64 או 65 אגורות. זה המקסימום שאפשר לקחת. באזורי תחרות - - -
<היו"ר ניסן סלומינסקי:>
מה המקסימום?
<חן בר-יוסף:>
המרווח הוא 65 אגורות לליטר. זה לא המחיר שכולנו מכירים.

<היו"ר ניסן סלומינסקי:>
מרווח ממה? מרווח ממה שעולה לו?

<חן בר-יוסף:>
מרווח ממה שעולה לו. המרווח הזה חסום ב-65 אגורות. עדיין באזורי תחרות אנחנו רואים במקום 65 אגורות, 55 אגורות מרווח, במקומות מסוימים 35 אגורות מרווח בתחרות מאוד עזה. לכן יש מקום לצרכן. בואו נזכיר, כל תדלוק אתה מתדלק 40-30 ליטר, כל סכום כזה מוכפל ב-30. 10 האגורות האלה זה 4 שקלים. תכפיל בשנה זה מגיע לכמה עשרות עד מאות שקלים לאדם או למשפחה. לכן חשוב שהציבור יידע מי נותן מחיר יותר טוב ומי לוקח את כל המחיר.

<היו"ר ניסן סלומינסקי:>
השילוט הוא כזה שיכול להשתנות?

<חן בר-יוסף:>
כל יום מותר לו לשנות את השלט.

<היו"ר ניסן סלומינסקי:>
אתם גם משנים את המחיר שלו.

<חן בר-יוסף:>
את המחיר המרבי אנחנו מעדכנים פעם בחודש לפי חוק הפיקוח על מחירים. רק על הבנזין. עדיין אלה שנותנים את ההנחה משנים את היקף ההנחה שלהם.
<היו"ר ניסן סלומינסקי:>
מבחינתכם אין שינוי? מבחינת המדינה כמדינה, אין שינוי על כמה שאתם לוקחים על ליטר דלק מבעלי התחנות?

<חן בר-יוסף:>
המוצר הזה לא נמכר על ידי המדינה. הוא נמכר על ידי שני בתי הזיקוק. גם הם עובדים לפי איזושהי שיטה ואיזשהו חוזה מול התחנות שאותו אנחנו מגלמים במחיר המרבי לצרכן.
<היו"ר ניסן סלומינסקי:>
אבל אתם לוקחים את ה-67% שלכם. המדינה.

<חן בר-יוסף:>
זה בלו, זה מסים, משרד האוצר. וזה קבוע ומשתנה פעם ב-3 חודשים בגלל מדד המחירים לצרכן. אחרת הוא קבוע. הבלו לא קשור לכמה עלה הדלק.

<היו"ר ניסן סלומינסקי:>
אז מי קובע כשמפרסמים, נניח, שהלילה מחצות המחירים יירדו?

<חן בר-יוסף:>
אנחנו.

<היו"ר לניסן סלומינסקי:>
למה המחיר יורד?

<חן בר-יוסף:>
כי למעשה החוק הפיקוח על המחירים והצו שקובע את מחיר הבנזין המרבי, קובע שהמחיר לחודש הבא ייגזר מחמשת הימים האחרונים. יש בורסה לדלק. לכל מוצר בנפרד, לא רק נפט שתמיד מפרסים את מחיר החבית. יש בורסה לכל מוצר בנפרד.
לבנזין יש בורסה. יש ציטוט מחירים לכל יום, כמו מניה שיש לה ציטוט של המחיר שלה בסוף יום המסחר, אותו דבר. בחמשת הימים האחרונים של כל חודש לוקחים את המחיר הזה ואותו קובעים במחיר המפוקח לחודש הבא במדינת ישראל.
<היו"ר ניסן סלומינסקי:>
וזה מחייב את כולם?

<חן בר-יוסף:>
זה המחיר שחברות הדלק, כאשר הן סוחרות עם בתי הזיקוק, הן קונות את הדלק, כל אחת עם החוזה שלה. זה המחיר שמוכר להן. בתוספת הבלו, המע"מ ואותם 65 אגורות מרווח, זה המחיר המרבי שמותר להם לגבות מהציבור בתחנה. זה המחיר שכולנו שומעים פעם בחודש. אותו דבר, רק בלי לפרסם מחיר, קורה בסולר. גם הסולר משתנה. הוא גם משתנה באמצע החודש.

<היו"ר ניסן סלומינסקי:>
עזוב את הסולר. אני מנסה להבין את הדלק. כשאתם מודיעים שמהלילה בחצות אתם אומרים שהמחיר של ליטר יהיה איקס שקלים או שאתם אומרים שהוא ירד ב-2%? מה אתם מודיעים?

<חן בר-יוסף:>
הרבה פעמים אומרים גם וגם. אומרים כמה הוא יהיה ומספרים לציבור מה קרה אתו ביחס לחודש קודם.

<היו"ר ניסן סלומינסקי:>
אם אתם אומרים את המחיר, איך אתם יכולים לקבוע את המחיר? את זה אני לא מבין.

<חן בר-יוסף:>
אומרים מחיר. בסוף יש מספר.

<היו"ר ניסן סלומינסקי:>
אבל המספר צריך להיות בר תחרות. אז איך אתם קובעים אותו למי שרוצה לקחת פחות?

<חן בר-יוסף:>
שייקח פחות.

<היו"ר ניסן סלומינסקי:>
אז למה אתם נכנסים למחיר?

<חן בר-יוסף:>
כי אחרת נקבל מרווחים של שני שקלים בחלק מהתחנות במקום 65 אגורות. זיהינו שבמקומות לא מעטים, היכולת של הספק לגבות הרבה יותר היא לא מאוד מסובכת כי התחרות לא באמת מאיימת עליו.

<אורי מקלב (יהדות התורה):>
כמה תביעות היו לכם בשנתיים האחרונות?

<חן בר-יוסף:>
לא הגשנו תביעות ליליות בעניין הזה.
<אורי מקלב (יהדות התורה):>
למה? יש לכם 10 פקחים.

<חן בר-יוסף:>
יש לנו 10 מפקחים שעוסקים במרבית זמנם בעסקי הגז הביתי כי זה בטיחות וחיי אדם. נטל הראייה הפלילית - - -

<אורי מקלב (יהדות התורה):>
מה התפקיד שלך?

<חן בר-יוסף:>
מנהל מינהל הדלק והגז.

<אורי מקלב (יהדות התורה):>
ישבנו בענייני השעון?
<חן בר-יוסף:>
כן, "חגז". עם יהודה גסנר.

<אורי מקלב (יהדות התורה):>
אדוני היושב-ראש, אני רוצה להגיד לך שישבתי בלא מעט ישיבות פה - - -

<חן בר-יוסף:>
רק עוד נקודה אחר. דיברת על הסכומים. היו לנו שניים-שלושה דיונים על הסכומים. בין השאר, כשאנחנו הסתכלנו על הסיפור, ניסינו לחשוב מה אותה עלות לייצר שלט כזה וניסינו לראות שזה קצת יותר יקר מאשר ללכת למדפיס שידפיס את השלט כדיש לא יהיה באמת כדאי: ניתן 500 שקל והוא בקלות יכול להדפיס ויגיד תן לי 500 שקל - - -
<אורי מקלב (יהדות התורה):>
אפשר לתת כל יום קנס אם הוא לא עושה.

<חן בר-יוסף:>
אנחנו מקווים שהאכיפה תהיה אפקטיבית. דהיינו, אני מגיע אליו ואומר לו שיש לו שבועיים – אנחנו גם לא  מידיים, זה לא כמו קנס חניה. אנחנו נותנים לאנשים להתארגן. והיה ולא, אנחנו נטיל את הקנס. אני מניח שאחרי פעם אחת אדם יבין שעדיף לו לא לשלם - - -

<אורי מקלב (יהדות התורה):>
אז למה ההשוואה בין שוקו למלפפון עכשיו? בנושא בטיחות אמרנו שזה כליאה או לא כליאה עד שתופסים מישהו. כאן, אתה יכול כל יום שהוא לא שם שלט, לעשות השוואה כמה עולה שלט?
אדוני היושב-ראש, אני מעיד עלי, גם כחבר ותיק בוועדת חוקה וגם כמשתתף בלא מעט ישיבות בנושאים אלה – יפעת, את יודעת את זה וגם אחרים יודעים את זה – לא ראיתי הצגה כל כך לא מקצועית כמו ההצגה של המקרה הזה.
מאוד לא מוכנים, מאוד לא הגיוני, כל רגע מציעים, שולפים, סברה אחרת: תחנת דלק, 6-5 שנים הוא יודע שאין תחרות. אדוני, חוץ מאתנו שלא משלמים ועוד כאלה שיש להם ליסינג שגם לא משלמים, אין עוד מוצר שיודעים את המחיר שלו כמו מחיר ליטר דלק. כשל שוק זו בעיה מרחבית בעניין הזה. מי שרוצה להוריד את המחירים ולא רוצה להרוויח את ה-65 אגורות במרווח שמותר לו אז הוא מוצא לנכון לפרסם שהוא יותר זול מאחרים.

לא מדובר שהמחיר לא נמצא גם על המשאבה. בכניסה או באיזשהו מקום בתוך התחנה להכריח אותם לשים שילוט. מי שרוצה תחרות באזור שיש כמה תחנות דלק, באזורים שיש בהם 2 או 3 תחנות דלק או 4 לפעמים, אתה רואה ששם בעיקר התחרות. אז הם מצהירים שהם לוקחים רק 55 אגורות בפער שמותר להם: אנחנו ב-10 אגורות יותר זולים.

להגביר את התחרות בזה, לא השילוט עושה את זה. מי שרוצה להוריד, מוריד בגלל שהוא צריך את זה. לא נתנו אף פעם קנסות, לא טיפלו בעניין הזה ועכשיו רוצים קנסות כדי שיצדיקו עוד פיקוח. אני לא רואה בזה מכת מדינה ולא בעיה אמתית. גובה הקנסות פה לא מבוסס על שום דבר. איך אפשר להגיד לנו שיחיד יקבל 750 ותאגיד 3,750?
למה? מה הפער הזה? אין בכלל פרטיים, אולי אחד או שניים, כולם תאגידים. אז תגיד, כשאתה רוצה קנס של 3,750 שקל, זה נשמע לך הגיוני בעניין הזה? זה נשמע לך סביר בצורת ההצגה? לא ברור להם אם פריט אחד או לא, כל יום – כל כך לא מוכנים.

אני הייתי שולח אותם לעשות שעורי בית, להשוות את זה, להביא דברים יותר מבוססים. להסביר למה, מה הצורך, כמה תחנות דלק נמצאו שלא שמו את השילוט.

<חן בר-יוסף:>
אמרנו 40%.
<אורי מקלב (יהדות התורה):>
גם ההשפעה על האזרח היא מזערית מאוד לגבי הבעיה של כשל שוק או הטעייה של הציבור. אנחנו לא בעניין הזה, זה לא המקרה של הטעיה של הציבור או כשל שוק. אם כל הצגת המחירים הייתה צריכה להיות על לחם, לא היו דורשים ולא היינו עושים את זה. הבעיה במרכולים היא על שאר הדברים, לא על הלחם שמחירו מפוקח ושם הבעיה היא הצגת מחירים.
יש הצגת מחירים על המשאבה עצמה. אני חושב שהקנס הזה של 3,750 על בעיה בשילוט הוא לא מידתי, הוא גבוה, הוא לא מבוסס על שום דבר, הוא לא בהשוואה לשום דבר. זו דעתי בעניין.
<היו"ר ניסן סלומינסקי:>
קודם כל, אנחנו לא עכשיו ביצירת החוק כי החוק הזה קיים.

<אורי מקלב (יהדות התורה):>
לא בכדי הוא לא ממומש.

<היו"ר ניסן סלומינסקי:>
הוא לא ממומש. בגלל זה אנחנו מעבירים יותר ויותר דברים להיבט המינהלתי כי אף אחד לא רוצה ללכת לבית משפט, אתה לא יכול לסתום את כל בתי המשפט. בסופו של דבר, גם הרשויות נמנעות מלתבוע וגם אתה ויותר ויותר מנסים לעבור לתחום המנהלתי.

<אורי מקלב (יהדות התורה):>
עומד מאחורי זה ניסיון של בית משפט - - -
<היו"ר ניסן סלומינסקי:>
אם היינו צריכים עכשיו לחוקק את החוק, זה משהו אחר. החוק הזה קיים. מה הדרך היותר טובה לממש אותו כשנכון להיום, בגלל שזה הליך שצריך לבוא לבית משפט, הוא לא ממומש. זה נכון שהדרך המינהלתית היא יותר יעילה בנושא הזה. זה הצד האחד ויש טעם להעביר את זה לצד הזה.
הדבר השני הוא שחברי צודק שפה זה לא מסודר, נגיד בעדינות, במובן הזה שלנו לא היה ברור מכם אם זה על אחד או על הכול; אם זה שלט; אם מוכרים, נניח, 4 מוצרים שם ולא שמת שלט, האם אתה מכפיל את הסכום ב-4 - - -
<יפעת רווה:>
אני אנסה להסביר - - -
<היו"ר ניסן סלומינסקי:>
רגע. למה הגיעו לסכומים כאלו? האם הייתה חשיבה? האם יש יכולת עם 10 פקחים לפקח על זה או שזה סתם צחוק מהעבודה? האם זה ייצור באמת תחרות או לא? יש כאן הרבה דברים שבהם אני לא יודע אם הייתה מחשבה עד הסוף.
יש כאן את שני הצדדים האלו. אני מסכים עם חברי בחלק השני. בחלק הראשון, אני אומר, החוק קיים בין כה וכה, אנחנו לא הולכים לייצר אותו עכשיו. אם צריכים לעבוד או דרך תביעה בבית המשפט או בדרך הזאת, אני מעדיף בדרך המינהלתית לעשות את זה אבל בתנאי שבאמת יעשו את זה.
אין תחושה שהייתה כאן מחשבה עד הסוף בעניין. אולי תוכלו להסביר לנו שכן – בבקשה, תנסו – אבל זו התחושה. יכול להיות ששווה לכן לקחת פסק זמן לחשוב על זה, לבדוק ולבוא אלינו בפעם הבאה עם משנה הרבה יותר סדורה על כל ההיבטים.
<יפעת רווה:>
אני אגיד את הדברים שנוגעים לכל העבירות המנהליות. ככל שיש לוועדה השגות לגבי הסכומים כאן, אנחנו מוכנים לשמוע ולקבל. חשיבה כללית נעשתה. לעניין יחיד ותאגיד: זאת הטכניקה החקיקתית בכל הסטים של העבירות המנהליות שאנחנו מביאים בפני הוועדה.

נכון שהרבה פעמים בפועל יש יותר יחידים ופחות תאגידים, והתאגיד הוא יוצא הדופן כשכאן התאגיד הוא הכלל. אבל הטכניקה הזאת לגבי יחיד קנס איקס ולגבי תאגיד פי 5, היא דבר מקובל. אפשר כמובן לעשות את החשבון ולראות אם לדעת הוועדה זה יותר מדי או פחות מדי. אנחנו נכונים לשיח.
לגבי הנושא של העבירה, כמו בכל דבר אחר, העבירה היא פעם אחת – כשזה לא פעם אחת, אנחנו כותבים. הנה, בחלק השני: 500 בעד כל אי-התאמה. אז על כל אי-התאמה זה 500 שקלים וזה מוכפל במספר הפעמים של אי-ההתאמה. יש הבדל בין חברה שמציגה דבר אחד כשיש כמה דברים. גם ההיגיון אומר שצריך להיות הבדל בעניין הזה. כשזה לא כתוב, אי-הצגת מחירי סוגי הדלק הנמכרים בתחנת תדלוק, 750 - - -

<היו"ר ניסן סלומינסקי:>
אי-התאמה, הכוונה בין מה שכתוב לבין מה שלוקחים בפועל. זה מה נקרא אי התאמה.
<אורי מקלב (יהדות התורה):>
זה חמור יותר. זה לא זה.
<היו"ר ניסן סלומינסקי:>
אם לא, מה זו אי-התאמה?
<אורי מקלב (יהדות התורה):>
אם אלה שמוכרים 4 מוצרים יפרסמו רק 3.

<היו"ר ניסן סלומינסקי:>
מה זה אי-התאמה? אתם אומרים שיש כאן משחק. הוא הרי יכול לכתוב מחירים שהוא רוצע, אם הוא רוצה להוריד. הוא לא יכול לכתוב מעל, אבל אם הוא רוצה להוריד, הוא יכול.

<חן בר-יוסף:>
בסולר הוא יכול לכתוב מעל. בסולר ןב-98 הוא יכול לכתוב מעל.
<היו"ר ניסן סלומינסקי:>
נניח שאתם נוסעים ורואים שכתוב שם מספר, על מה אתם יכולים להאשים אותו? הוא הוא אומר: זה הסכום שאני רוצה לקחת, אם זה מותר לי.
<חן בר-יוסף:>
על הגודל. אני מזכיר שוב - - -
<אפרת חקאק:>
של הגודל, הצבע של השלט.
<חן בר-יוסף:>
קבענו שלט, אבל התקנות ירדו לרזולוציה יותר נמוכה כי כמו שאמרנו, אתה נוסע במהירות של 50 קמ"ש, יכולת הראייה של כולנו מוגבלת במהירות הזאת. אני אשים שלט בפונט קטן ובצבע לבן. כנראה שלא תראה לבן על רקע לבן.
אז נקבעו עוד כמה כללים ממש מפורטים של גודל השלט הבסיסי וגודל האות כדי שזה ייראה. הזכיר חבר הכנסת שהעיקר שזה מופיע על המשאבה. בעינינו ובעיני החוק עצמו לא נכון שהעיקר שיופיע על המשאבה כי אז לא היה צריך את חוק השילוט.

קבלת ההחלטה היא לפני הכניסה לתחנה. כשאדם בתחנה הוא כמעט לקוח שבוי, הוא כבר בפנים, הוא לא יעשה סיבוב, עומד לפניו רכב, אחריו רכב. הוא כבר יגיד: יאללה, אני אתדלק. אז הוא כבר שבוי. הרעיון היה שהשלט בחוץ, דרכו הוא יחליט אם נכנס או לא נכנס. לכן הגודל חשוב כדי שנבין אם להיכנס או לא להיכנס כשאני נמצא 20-15 מטר לפני התחנה. זה מועד קבלת ההחלטה. מאותו רגע הוא כבר במסלול - - -
<היו"ר ניסן סלומינסקי:>
את זה אני מבין. רק המספרים לא - - -
<חן בר-יוסף:>
לכן, אי-ההתאמה של השלט, אם ישים לבן על רקע לבן, כנראה שהוא לא עומד בכללים למרות שהוא שם שלט בגודל של מטר על מטר והכול טוב ויפה אבל כנראה שאף אחר לא יכול לראות, אף אחד לא יכול להשוות והוא הכניס לעצמו עוד לקוח שאם היה יודע, כנראה לא היה נכנס.
הכללים כבר נקבעו ולכן הרעיון הוא על הפרות שלהם. אנחנו מתחילים עם התראות. אם ההתראות לא עובדות, אז ניתן את הקנסות האלה. זאת הכוונה. לצערנו יש הפרות בעניין הזה כי בין השאר זה לא נאכף. אי-אכיפה, כמו שאמרנו, היא נטל ועול גדול מאוד.
<יפעת רווה:>
לעניין שזה לא הולך לבתי משפט: במרבית הרשויות, גם המקומיות וגם המדינתיות, עבירות מהסוג הזה, כשאנחנו לא הופכים אותן לעבירות מנהליות, לרוב הן לא נאכפות בכלל לצערנו.
<אורי מקלב (יהדות התורה):>
יש להן עבר שכן נאכפו, רק בסופו של דבר הם רצים לייעל את העבודה. אבל לא זה העניין. אם לא רואים, זה נקרא שאין שלט. אם לפי דעתך לא רואים, אז למה זה 500? זה צריך להיות 750 כמו כשאין שלט. אם לבן על לבן לא רואים, אז למה אתה צריך לעשות לזה עבירה נפרדת?
<חן בר-יוסף:>
ככה קבוע בחוק.
<יפעת רווה:>
תגידו לנו את השגותיכם על הסכומים ואנחנו מוכנים לשקול. אבל היינו רוצים שזה יהיה קונקרטי ולא להישלח לאיזושהי חשיבה כללית. החשיבה הכללית הביא לזה. אם אתם חושבים שזה לא הדבר הנכון, נשמח שתגידו לנו ספציפית מה לא נראה לכם, איזה סכומים אתם חושבים ואנחנו - - -
<אורי מקלב (יהדות התורה):>
אנחנו עושים קנסות בשביל להגביר את התחרות או למנוע את הטעיית הציבור? כל מה שנימקנו פה זה בשביל הגברת התחרות. בשביל זה אתה עושה את הקנסות, זה מה שאתה נימקת פה. אנחנו עושים על הטעייה, לא על תחרות במיוחד על מחיר כזה כי מי שרוצה להוריד, עושה את השלט בגלל שכדאי לו ומי שלא – לוקח את המחיר הקיים. הוא לא עובר על החוק. אם יש הטעייה של מי שלוקח מחיר - - -

<חן בר-יוסף:>
אבל מי שלוקח שני שקלים?

<אורי מקלב (יהדות התורה):>
לזה הייתי נותן קנסות - - -

<חן בר-יוסף:>
אבל מותר לו. בסולר מותר לו, בבנזין 98 מותר לו. הוא מחיר גבוה והוא לא מספר לנו. חוץ מהלחם שבפיקוח, מחירי וופלים לא בפיקוח.
<היו"ר ניסן סלומינסקי:>
הסיבה היא שקיפות שמטרתה לא רק שקיפות אלא גם ליצור תחרות. אני חושב שברוב המקרים, אנשים נוסעים במסלולים קבועים - - -
<אורי מקלב (יהדות התורה):>
צריף לגרום שתהיה תחרות אבל לא צריך לתת לו קנס על זה שאתה רוצה - - -
<היו"ר ניסן סלומינסקי:>
אבל אם אדם לא מאפשר תחרות, יכול להיות - - -
<אורי מקלב (יהדות התורה):>
זה לא עושה תחרות - - - תעשה את הקנס על - - -

<היו"ר ניסן סלומינסקי:>
אני מציע שנעצור פה כי בין כה וכה צריך להעביר את זה ואנחנו שניים ואני רואה שחברי לא מרוצה מהעניין - - -
<אורי מקלב (יהדות התורה):>
עדיין לא נשמעו אחרים. אולי אני אתרצה בסוף. נשמע אולי מאחרים שיצליחו לשכנע אותנו. ידברו קצת יותר מושכל ויהיו יותר מוכנים וידברו גם בכבוד יותר.
<אמיר טלמור:>
לא נראה לי שאני אשכנע אותך כי אני בדעתך.

<היו"ר ניסן סלומינסקי:>
הוא תחנת הדלק. הוא רוצה - - -

<אמיר טלמור:>
אני מהמחלקה המשפטית של "דלק". אנחנו חושבים שיהיה פה איזשהו מדרון חלקלק כי יכול לבוא פקח, לראות שהפונט קצת קטן – התקנות מאוד ספציפיות – הצב או הפונט קטנים, זה קנס של 3,750 שקלים.
<אורי מקלב (יהדות התורה):>
במקרה הזה הקנס 2,500.
<אמיר טלמור:>
אני מקבל את התיקון.

<אורי מקלב (יהדות התורה):>
אנחנו מבינים מה שאנחנו קוראים.

<אמיר טלמור:>
כן. 2,400 אם זה בניגוד לתקנון. עכשיו תשאל השאלה אם זה על כל אות 2,500? יש פה פתח - - -

<אורי מקלב (יהדות התורה):>
לך לבית משפט אם אתה חושב שהוא נתן קנס למרות שהצבע נכון ורק קצת משהו - - -
<יפעת רווה:>
צריכות להיות גם הנחיות שזה יהיה בצורה סביר ולא על כל אות - - -
<אורי מקלב (יהדות התורה):>
מהשמש השלט קצת דהה ובמקום כהה זה נהיה קצת יותר בהיר. אנחנו הרי מכירים מה קורה כשנותנים את הכוח והסמכות לפקחים. כמו שזה מוצג פה, בשטח זה הרבה יותר דרקוני.
<אמיר טלמור:>
התקנות הן ברמה של פונטים. האם הפונט הוא טיפה גדול או טיפה קטן או צבע כזה או אחר.
<חן בר-יוסף:>
אם הוא גדול – אין שום בעיה. זה פשוט לא נכון. בא נעמיד עובדות.
<היו"ר ניסן סלומינסקי:>
אחרי שהוא יגמור, תבקש ותוכל להגיב.
<אמיר טלמור:>
אתה צודק. אם הוא טיפה יותר קטן? אנחנו חוששים שתהיה פה אכיפת ייתר. אנחנו רואים את זה בעוד כל מיני תחומים.
<היו"ר ניסן סלומינסקי:>
איפה התחנה שלכם? 
<אמיר טלמור:>
יש לנו הרבה תחנות.

<היו"ר ניסן סלומינסקי:>
אתה מייצג את חברת "דלק". למה אתם לא מפרסמים בתחנות? כל התחנות שלכם משולטות?
<אמיר טלמור:>
אנחנו פועלים לפי התקנות ולפי כל מה שנדרש.

<היו"ר ניסן סלומינסקי:>
זאת אומרת, כל תחנת דלק שנעבור ידה, נראה שיש שילוט ואני יכול לקרוא את המחירים?
<אמיר טלמור:>
כמובן, בהתאם למה שנדרש.
<אורי מקלב (יהדות התורה):>
זה קיים ברוב - - -
<היו"ר ניסן סלומינסקי:>
לא יודע. אין לי מושד.
<אמיר טלמור:>
אנחנו פועלים כדין.
<היו"ר ניסן סלומינסקי:>
אם אתם פועלים כדין, אז מה הבעיה שלכם? אתה מדבר בשביל חברת "פז"?

<אמיר טלמור:>
לא.

<אורי מקלב (יהדות התורה):>
הוא אומר שיתפסו אותם על דברים קטנים.

<אמיר טלמור:>
הבעיה שאין מה לעשות, תמיד יש - - -
<אורי מקלב (יהדות התורה):>
תן דוגמאות לכך שתופסים אתכם היום על כל דבר. על מה הקנסות שעושים לכם היום?

<היו"ר ניסן סלומינסקי:>
הם לא עושים להם כלום.

<אורי מקלב (יהדות התורה):>
בנושאים אחרים.

<אמיר טלמור:>
יש פקחים של איכות הסביבה שאומרים שהדלק יש לו בעיה כזאת או אחרת או דברים כאלה ואחרים.
<חן בר-יוסף:>
הם לא בודקים לכם את הדלק. אנחנו בודקים לכם את הדלק.
<אמיר טלמור:>
יש כל מיני בעיות.

<אורי מקלב (יהדות התורה):>
אלה בעיות בטיחות. כאן אנחנו מדברים על הצגת מחירים. אין כאן הטעיה ואין כאן כשל שוק.
<היו"ר ניסן סלומינסקי:>
מי אתם? שייכים לתחום הגז?
<אורי מקלב (יהדות התורה):>
יש לך הצעה של מחיר סביר?
<היו"ר ניסן סלומינסקי:>
לא נכנסתי לפרטים.
<אורי מקלב (יהדות התורה):>
בוא נצא מנקודת הנחה שמדובר כאן בתאגיד ולא ביחיד. מה המחיר הסביר בנושא הזה כשאנחנו יוצאים מנקודת הנחה שאנשים, גם בשביל 2,000 שקל, תחנת דלק לא תעשה עבירה. אם החוק קובע את זה – היא תעשה תמיד.

אני לא מכיר תחנות ובוודאי אין הרבה במגזרים שומרי חוק ונמצאים באזורים של בני אדם סבירים, בני היישוב שחיים שם, שלא שמים את השילוט הזה.

<היו"ר ניסן סלומינסקי:>
הם אומרים ש-40% לא שמים שילוט.
<חן בר-יוסף:>
או שלא שמים או שלא עומדים בכללים. כמו שאמרנו, לשים שילוט קטן מדי גורם לכולם לא לראות אותו. הגודל הוא לא גודל מאסיבי מאוד. אני לא זוכר עכשיו את המספרים אבל זה לא שילוט בגודל אין סופי. זה שילוט בגודל סביר.
במקור זה בא לוועדת הכלכלה לאישור. הגענו עם אופטומטריסט להסביר למה קבענו את גודל הפונט הזה. זו הייתה עבודה אינטנסיבית והלכנו על המינימום האפשרי.

<אורי מקלב (יהדות התורה):>
יכולה להיות כאן עודף אכיפה אם אנחנו מאשרים כאלה סכומים גדולים. מכיוון שמדובר בתאגיד, כל תחנת דלק היא תאגיד, גם אם תיתן 1,500 שקל וגם אם ניתן 2,000 שקל, זה סכום מאוד גבוה כדי שאנשים לא יעמדו או יתפתו שלא לקיים את השילוט על זה.
תחשוב שאם יש להם את זה עכשיו, אתה תראה אותם כל הזמן מסתובבים בתחנות ותראה את הפנקסים שמתמלאים, אתה תראה עכשיו פתאום איזה - - -

<היו"ר ניסן סלומינסקי:>
מה אתה מציע?

<אורי מקלב (יהדות התורה):>
מה נראה לך סביר - - -
<יפעת רווה:>
אני אישרתי את זה, אז אתה לא יכול לשאול אותי.
<היו"ר ניסן סלומינסקי:>
אני אסביר לכם את הנקודה של חברי. נניח שאפילו נקבע 1,000 שקל. יגידו בשביל 1,000 שקל שווה לו לא לשים - -

<אורי מקלב (יהדות התורה):>
כל יום פקח יבוא אליו.

<היו"ר ניסן סלומינסקי:>
- - אבל מאחר והפקח יכול כל יום לבוא אליו, זה לא יהיה 1,000 שקל. זה יכול להגיע ל-25 אלך, לא ל-30 אלף. לא עובדים בשבת.

<אורי מקלב (יהדות התורה):>
הם לא עובדים בשבת, הם עובדים במוצאי שבת.

<היו"ר ניסן סלומינסקי:>
זה יכול להגיע ל-25,000 שקלים בחודש. לכן אני אומר שאחרי שיקבל את הקנס הראשון - - -
<יפעת רווה:>
הקנס על עבירה חוזרת הוא פי שתיים. אם נתנו לו קנס - - -
<היו"ר ניסן סלומינסקי:>
לא, היא נמשכת.

<יפעת רווה:>
סליחה. נמשכת זה משהו אחר.

<היו"ר ניסן סלומינסקי:>
נניח שזה יהיה סכום נמוך אבל אם הוא לא יסדר את זה אז יתנו לו קנס כל יום, להערכתי, אחרי הפעם הראשונה - - -
<יפעת רווה:>
יש לי הצעה: הקנס - - -
<היו"ר ניסן סלומינסקי:>
אז צריך להיות סכום רבה יותר נמוך אבל שהפקח יבוא בתדירות ויראה.
<חן בר-יוסף:>
דיברנו על אוזלת ידנו במספר הפקחים שצריכים לפקח גם על תחום הגז – תכם נדבר עליו – ועל הבטיחות - - -
<היו"ר ניסן סלומינסקי:>
נו, אז מה אתה רוצה שנעשה?
<חן בר-יוסף:>
אנחנו לא מזלזלים לרגע בתחרות - - -

<היו"ר ניסן סלומינסקי:>
מה אתה מעדיף? נניח, 3,7500 שקל פעם בשנה או 1,000 שקל כל יום?
<יפעת רווה:>
יש לי עצה פרקטית. יש הבדל גדול בין הקנס הראשוני לבין הקנס של עבירה נמשכת. הקנס של עבירה נמשכת באמת יכול להצטבר לסכומים גבוהים. כאן קבענו קנס גבוה על עבירה נמשכת - - -
<היו"ר ניסן סלומינסקי:>
מה פירוש של עבירה נמשכת?

<יפעת רווה:>
על כל יום שבו נמשכת העבירה לאחר המועד שנקבע בהתראה. זאת אומרת, נתנו לו התראה, אמרו לו: השלט הזה באותיות קטנות מדי - - -

<היו"ר ניסן סלומינסקי:>
בשלב ראשון נותנים התראה, לא נותנים קנס.

<יפעת רווה:>
נותנים קנס ראשוני והתראה שהוא צריך לתקן את זה.

<אורי מקלב (יהדות התורה):>
תוך כמה זמן כתוב בתקנון?

<יפעת רווה:>
הם כותבים לו בהתראה עצמה תוך כמה זמן הוא צריך לתקן.

<אורי מקלב (יהדות התורה):>
מי קובע את זה?

<יפעת רווה:>
עקרונית הוא אמור לא לעשות את העבירה. הם יכולים להגיד לו עד השבוע הבא תתקן את זה.

<היו"ר ניסן סלומינסקי:>
אבל מה בפועל קיים היום?

<אפרים סעידי:>
בפועל 14 יום.
<יפעת רווה:>
הם קובעים את זה. זה לא קבוע - - -

<אורי מקלב (יהדות התורה):>
אתה החלטת או שיש תקנות של השר?
<יפעת רווה:>
לא. זה בהנחיות שלהם.

<היו"ר ניסן סלומינסקי:>
בפועל, אתה אומר, 14 יום.

<יפעת רווה:>
המחוקק לא אומר מראש: אתם לא חייבים לעשות את זה - - -
<אפרים סעידי:>
 - - -
<אורי מקלב (יהדות התורה):>
לוקח זמן לעשות שלט.

<חן בר-יוסף:>
לכן 14 יום.
<היו"ר ניסן סלומינסקי:>
14 יום זה בסדר.
<אפרים סעידי:>
נותנים 14 יום לתקן את השלט. אחרי 14 יום אנחנו מבקשים ממנו שישלח לנו את הצילום של מה שהוא עשה. אני לא מגיע אליו. אני רואה את הצילום שהוא שלח ובזה אני סוגר את העניין. יש שמתעקשים, חכמולוגים, מה לעשות. אז אנחנו באים פעם שנייה ופעם שלישית.
<אורי מקלב (יהדות התורה):>
תביעה לא הגשת נגדם וקנת לא יכולת לתת – לכן למה בכלל הוא נענה לפנייה שלך? למה בכלל הוא מתייחס אליך אם לא נגשת לבית משפט והוא יודע שאתה לא - - -
<אפרים סעידי:>
אתה רואה שהוא כן מגיש.

<היו"ר ניסן סלומינסקי:>
מה את מציעה, יפעת?
<יפעת רווה:>
הקנס בשל עבירה נמשכת הוא קנס מאוד גבוה והוא גם מצטבר. לפעמים יכול להיות שאדם לא יספיק בתוך שבועיים להכין את השלט או שהוא קצת התעכב ואם הוא לא יעשה את זה אז גם מצטבר לו אחרי חודש וחודשיים. אני מציעה להפחית, ברשותכם ואם זה מקובל עליכם, את שיעור הקנס בשל עבירה נמשכת.
בעניין הזה אין אחידות בעבירות מינהליות. יש מקומות שיש חמישית אבל יש מקומות שיש גם אחד חלקי עשר או אפילו אחד חלקי עשרים. אפשר להפחית את זה בצורה משמעותית ואז באמת לא יצטברו לו הסכומים. יהיה לו עדיין אינטרס לתקן את זה כי זה יכול להמשיך ולהצטבר עד שהוא יתקן את זה, אל זה לא יצטבר לסכומים כל כך גבוהים ולכן אני מציעה להפחית את זה.
<היו"ר ניסן סלומינסקי:>
לא את החלק הבסיסי, הראשוני?

<יפעת רווה:>
החלק הבסיסי, לשיקולכם. אם אתם חושבים שזה גבוה מדי, אפשר במידה זו או אחרת להפחית אותו.
<אורי מקלב (יהדות התורה):>
אני מוכן 1,500 ועבירה שנייה ל-1,000 שקל.
<יפעת רווה:>
ההצעה שלי היא לחלק העבירה הנמשכת. אם אתם רוצים בחלק הבסיסי, תאמרו לנו מה.
<היו"ר ניסן סלומינסקי:>
מאחר שאני מניח שהמספרים האלה נקבעו לא אחרי בדיקות מעמיקות, הסכומים שאנחנו נציע הם טובים בדיוק כמו הסכומים שלכם כי יש להם אותה מטרה: רק להרתיע את האיש ושייעשה.
<יפעת רווה:>
להבדיל מרשויות מקומיות, אין לנו עוגן - - -

<היו"ר ניסן סלומינסקי:>
לא משנה. ךכן אני אומר שאפשר לרדת ל-1,500 - - -
<אורי מקלב (יהדות התורה):>
קנס על אי-הצגת שילוט קיים ברשויות מקומיות.
<יפעת רווה:>
שם יש מגבלה של 730 שקל ואי אפשר יותר מזה ולא בכדי.
<היו"ר ניסן סלומינסקי:>
אפשר לרדת ל-1,500 אבל אחר כך, אם אחרי 14 יום האיש לא עשה שום דבר, אז יהיה לו עוד 1,000 ועוד 1,000 ולא צריכים לחכות עוד פעם.

<אורי מקלב (יהדות התורה):>
על עבירה שנייה 1,000?

<היו"ר ניסן סלומינסקי:>
כן.

<אורי מקלב (יהדות התורה):>
מה שהיה 2,500?

<היו"ר ניסן סלומינסקי:>
רגע, מה זה עבירה שנייה?

<יפעת רווה:>
נפרדת חוזרת. לא העבירה הנמשכת אלא - - -

<היו"ר ניסן סלומינסקי:>
נדבר רגע על עבירה נמשכת. נניח שלא היה לו שלט, קיבל 1,500. אחרי שבועיים הוא לא מתקן?

<חן בר-יוסף:>
עוד 1,000.

<גל נוי-אפרת:>
כל יום שבו נמשכת העבירה - - -

<יפעת רווה:>
תיקן את זה, תיקן את זה. אחרי שנה עוד פעם הוריד את השלט - - -

<היו"ר ניסן סלומינסקי:>
אם לא תיקן.

<יפעת רווה:>
אם לא תיקן, זו עבירה נמשכת.

<אורי מקלב (יהדות התורה):>
בוא תסגור את זה ככה כמו שאתה אומר ונוכל לסגור את הישיבה.

<יפעת רווה:>
יש עוד סט דחוף.

<חן בר-יוסף:>
גפ"מ.

<היו"ר ניסן סלומינסקי:>
נעשה את זה בזריזות. בואן ניקח 1,500 ואחר כך אם הוא לא תיקן - - -

<יפעת רווה:>
זו עבירה נמשכת. עבירה חוזרת לא קשורה. כמו שחן אמר, אם זה בתחנת דלק אחרת - - -
<חן בר-יוסף:>
זה הרי מוטל על התאגיד. תאגיד שיש לו 220 תחנות יכול לעשות את העבירות - - -
<אורי מקלב (יהדות התורה):>
גם אם תיקן והוריד  את השלט, זה נקרא עבירה - - -
<יפעת רווה:>
או שעשה את זה בתחנה אחרת וזה לא - - -
<היו"ר ניסן סלומינסקי:>
על כל יחידה, כיחידה עצמאית. אני מתסכל על כל יחידה כיחידה עצמאית.
<אפרת חקאק:>
לא הבנתי מה הסכומים שאתם רוצים.
<יפעת רווה:>
1,500 זה לחלק ל-5 אז זה 300 ליחיד - - -
<אפרת חקאק:>
1,500 על אי-הצגת המחירים או על כל אי-התאמה.

<אורי מקלב (יהדות התורה):>
לא. על מה שהיה אמור להיות 3,750.
<אפרת חקאק:>
על יחיד זה יהיה 300.

<קריאה:>
ועל אי-הצגת מחירי סוגי הדלק?
<חן בר-יוסף:>
300 ליחיד, 1,500 לתאגיד ו-1,000 לעבירה נמשכת לתאגיד.
<אפרת חקאק:>
והשני?

<חן בר-יוסף:>
200 ליחיד.

<היו"ר ניסן סלומינסקי:>
אותו יחס.

<חן בר-יוסף:>
200 ליחיד חוזר שהופך להיות 1,000 לתאגיד. על הנמשכת.
<יפעת רווה:>
לא הבנתי. בעבירה נמשכת, אחד חלקי כמה מהקנס הבסיסי?
<אפרת חקאק:>
יש לנו עוד אחת - - -

<היו"ר ניסן סלומינסקי:>
לא, קודם בטבלה פה.
<גל נוי-אפרת:>
לגבי פרט 2?
<היו"ר ניסן סלומינסקי:>
פרט 2 יהיה, נניח, במקום 2,500 זה יהיה 1,000 ובמקום 500 זה יהיה 250.
<גל נוי-אפרת:>
אז זה 1,000 לתאגיד בפרט 2, ו-200 ליחיד.

<אפרת חקאק:>
לשלישי, שזה עניין תקנות 1 ו-2, תקנות משק הדלק (קידום התחרות) - - -
<היו"ר ניסן סלומינסקי:>
מה זה?
<אורי מקלב (יהדות התורה):>
750.
<אפרת חקאק:>
זה גם לעניין השלטים אבל זה גם לעניין כל אי-התאמה.
<היו"ר ניסן סלומינסקי:>
זה חוץ משני הראשונים?
<אורי מקלב (יהדות התורה):>
אפשר להשאיר אותו דבר, כמו באי-התאמה הקודמת.
<אפרת חקאק:>
אתם חשבתם שזה באמת קצת פחות חמור אז זה נשאר 100 - - -

<אורי מקלב (יהדות התורה):>
- - - נשאיר את זה גם 1,000 - - -

<יפעת רווה:>
אתם רוצים 1,000 ו-200?

<היו"ר ניסן סלומינסקי:>
כן.
<אפרת חקאק:>
בעניין העבירה הנמשכת שהם ביקשו שהקנס יהיה חמישית הקנס לכל יום. את זה אתם רוצים לאשר?
<יפעת רווה:>
אפשר להפחית את זה. חמישית זה הרבה.
<היו"ר ניסן סלומינסקי:>
מה זה נמשכת? כל יום אחרי 14 יום?

<אורי מקלב (יהדות התורה):>
- - - כל יום - - -

<אפרת חקאק:>
אז להשאיר את זה חמישית.

<אורי מקלב (יהדות התורה):>
כן. חמישית כל יום.

<אפרת חקאק:>
אז עבירה נמשכת זה חמישית ועבירה חוזרת זה כפל.

<אורי מקלב (יהדות התורה):>
אם הורדנו את הבסיס אז - - -

<אפרת חקאק:>
עכשיו יש לנו עוד עבירה מינהלית בתחום הדלק ואז יש לנו כמה עבירות מנהליות בתחום הגז.

<אורי מקלב (יהדות התורה):>
אני הולך - - -

<היו"ר ניסן סלומינסקי:>
אני גם צריך ללכת. חשבתי שאתה תישאר ואני אלך ללוויה.

<אורי מקלב (יהדות התורה):>
אם אתה רוצה, אני אשאר.
<אמיר טלמור:>
אני יכול להוסיף משה ולגבי המחירים? שהתקנות ייכנסו לתוקף תוך חצי שנה.
<היו"ר ניסן סלומינסקי:>
מה הם כותבים?
<יפעת רווה:>
כרגע זה 30 יום.
<אמיר טלמור:>
אנחנו מבקשים שזה יהיה חצי שנה.

<היו"ר ניסן סלומינסקי:>
למה חצי שנה?

<חן בר-יוסף:>
החוק קיים כבר שנים. אין סיבה.
<אמיר טלמור:>
כי יש לנו הרבה מאוד תחנות, חלקן - - -

<חן בר-יוסף:>
יש לך 30 יום לתקן עבירה שהיא פלילית - - -

<אפרת חקאק:>
סליחה, יפעת, לא כתבתם 30 יום.

<גל נוי-אפרת:>
בנוסח המתוקן שהועבר לוועדה.
<אפרת חקאק:>
על הדלק? על הגז כן, לא על הדלק.

<גל נוי-אפרת:>
גם פה.

<אפרת חקאק:>
על הגז תיקנתם, חשבתי שעל הדלק לא. אבל אפשר להוסיף.
<יפעת רווה:>
רוצים 30 יום.
<היו"ר ניסן סלומינסקי:>
על מי החובה להודיע? אתם מודיעים לכולם? איך זה הולך?
<גל נוי-אפרת:>
זה מתפרסם ברשומות.
<היו"ר ניסן סלומינסקי:>
רשומות. מי קורא רשומות? מישה וצריך להודיע לכולם - - -
<חן בר-יוסף:>
מינהל הדלק יודיע לחברות הדלק. יש לנו את ההפצה של מחירי הדלק.
<היו"ר ניסן סלומינסקי:>
חברות הדלק הן תמיד הבעלים של תחנות הדלק?
<חן בר-יוסף:>
יש לנו רשימת תפוצה של כל מי - - -
<אפרת חקאק:>
אולי צריך להגיד 60 יום כדי לתת להם עוד קצת זמן?
<יפעת רווה:>
אנחנו מוכנים להאריך את זה ל-60 יום.
<אמיר טלמור:>
אנחנו מבקשים קצת זמן כדי שנוכל להיערך.

<היו"ר ניסן סלומינסקי:>
60 יום. בסדר.

<יפעת רווה:>
60 יום זה לא מהיום. זה מיום שזה מתפרסם. עד שחותמים לוקח עוד קצת זמן.
<אפרת חקאק:>
יש עוד עבירה מינהלית בתחום הדלק?
<חן בר-יוסף:>
העבירה השנייה קשורה לבדיקה השנייה שאנו עוסקים בה. חוץ ממחירים אנחנו עוסקים גם באיכות הדלק.
<היו"ר ניסן סלומינסקי:>
אני מתנצל. כשאורי יחזור, אני אלך כי אני צריך להשתתף בלוויה של הרב שאר יישוב שמתחילה ב-14:00. חשבתי שהוא יגיע יותר מאוחר כי הוא הגיע מחיפה, אבל אומרים לי שהארון כבר הגיע ונמצא במרכז.

<חן בר-יוסף:>
העבירה השנייה נוגעת למעשה לבדיקות דלק בתחנה. זה משהו שאנחנו עורכים וגם חברות הדלק, בחקיקה שבאה להגביר את אכיפה, מחויבות להתקשר עם מעבדה מסודרת על מנת שזו תבדוק את המוצרים שנמכרים בכל תחנה. כל תחנה נבדקת 3 פעמים בשנה.

כאשר אנחנו מוצאים בתחנה – יש 10 עד 15 כאלה בשנה – דלק לא תקין, אנחנו מודיעים לבעל התחנה והוא מידית צריך להפסיק למכור שם את הדלק וכמובן נערכת חקירה ובדיקה.

<היו"ר ניסן סלומינסקי:>
זה דבר חמור מאוד.

<חן בר-יוסף:>
נכון. זה יכול לתקוע כלי רכב ולהרוס אותם וליצור פליטות וזיהום אוויר ונזקים סביבתיים כאלה ואחרים.

<היו"ר ניסן סלומינסקי:>
זו לא עבירה פלילית?

<חן בר-יוסף:>
עבירה פלילית. אבל לא על זה בכלל הדיון. הדיון הוא על מי שלא התקשר עם מעבדה בכלל. כיוון שזו חובתו להתקשר עם מעבדה - - -

<היו"ר ניסן סלומינסקי:>
אני מתנצל שוב.
<(היו"ר אורי מקלב, 14:14)>
<היו"ר אורי מקלב:>
אתה מדבר על הבדיקות?
<חן בר-יוסף:>
מי שהולך ונבדק, עלולים למצוא אצלו דלק לא תקין. זה קורה אצל 10 עד 15 תחנות כאלה בשנה.
<היו"ר אורי מקלב:>
כאן אני מסכים אתכם בהחמרה. זה דבר מהותי ואני הולך אתכם. בידיו הדבר, יש בזה היגיון. זה דבר שצריך להרתיע ולפי דעתי זו גם מכת מדינה, פחות או יותר, או תופעה שיכולה להיות אם לא יהיה גורם הרתעה. את זה אישרנו. צריכה להיות הצבעה על זה?

<אפרת חקאק:>
נצביע על זה אחר כך.

<יפעת רווה:>
 - - -

<אפרת חקאק:>
15,000 שקל על העבירה הזאת.

<היו"ר אורי מקלב:>
יש לך מה להגיד בעניין לפני שאנחנו מחליטים?

<אמיר טלמור:>
העלות של הבדיקה הזאת היא בערך משהו כמו 1,500 שקלים. הקנס פה לתאגיד הוא 75,000 שקלים - - -
<אפרת חקאק:>
לא, לא.

<היו"ר אורי מקלב:>
זה 15,000 שקלים. תגיד מה שרצית להגיד ונראה אם החלטנו נכון.

<גל נוי-אפרת:>
ב-2(1)(ב) כתוב שלגבי תאגיד זה אותו סכום. לעניין העבירה המנויה בפרט 2 לתוספת, כקבוע לצידה בטור ב' לתוספת.

<היו"ר אורי מקלב:>
יש לך משהו להעיר על זה?

<אמיר טלמור:>
לא.
<היו"ר אורי מקלב:>
אנחנו עוברים ברשותם לנושא של הגז.

<אפרת חקאק:>
תצביע בסוף על הכול.

<היו"ר אורי מקלב:>
בבקשה, מי מציג את זה? לחשו לי שכאן עשיתם עבודה טובה. ככה לחשו לי.
<אפרת חקאק:>
גם בדלק.
<גל נוי-אפרת:>
כאן מדובר בסט קיים של תקנות משנת 2003. תקנות שקובעות 6 עבירות פליליות בתחום הגפ"מ – גז פחמימני מעובה – כעבירות מנהליות. העבירות שקבועות הן: עיסוק בגז ללא רישיון; הפעלת מחסן גז ללא היתר; העסקת עובד שאינו מורשה לעסוק בעבודת גז; מילוי מכל גז שאינו עומד בדרישות התקן; שימוש במכל גז המסומן בסימון של ספק גז אחר; ואחזקת מכל גז המסומן בסימון של ספק גז אחר.
אנחנו מבקשים מהוועדה לתקן את התקנות האלה במספר עניינים. העניין הראשון זה בקשה שלנו להשמיט 4 עבירות שקבועות כיום כעבירות מינהליות מהרשימה של העבירות המינהליות.

<היו"ר אורי מקלב:>
להחזיר אותן לפלילי.

<גל נוי-אפרת:>
אלה העבירות החמורות ביותר בתחום הזה. העבירה של עיסוק בגז ללא רישיון, עיסוק בעבודות גז ללא רישיון, הפעלת מחסן ללא היתר ומילוי מכל גז שאינו עומד בדרישות התקן.
<היו"ר אורי מקלב:>
כמה זה? 3 עבירות? ואחזקת עובד?
<גל נוי-אפרת:>
העסקת עובד, כן.

<היו"ר אורי מקלב:>
4 עבירות מתוך 6 העבירות שמנויות כאן. זה עובר ממינהלי לפלילי. למה המחשבה הזאת?
<גל נוי-אפרת:>
זה חוזר למסלול הרגיל של כתב אישום. מדובר בעבירות בטיחות חמורות ביותר שמסכנות חיים אדם. הניסיון שלנו בשנים האחרונות מראה שהטלת קנס מינהלי לא מהווה הרתעה מספקת לצערנו.
<היו"ר אורי מקלב:>
כמה היה הקנס המינהלי?
<גל נוי-אפרת:>
הקנס המינהלי היה 5,000 בעיסוק ללא רישיון ובהפעלת מחסן ללא היתר. סליחה, עיסוק ללא רישיון 5,000; הפעלת מחסן ללא היתר 3,000 - - -
<היו"ר אורי מקלב:>
מה הוא עשוי לקבל בהליך פלילי?
<אפרת חקאק:>
לא בדיוק, כי על התאגיד היה פי 5.

<גל נוי-אפרת:>
נכון. בפלילי מדובר העבירות חמורות של עונש מאסר של עד שנתיים או קנס לפי חוק העונשין. אנחנו פועלים במקביל לתיקון מקיף מאוד, יותר נכון להחלפה של החוק הזה בחוק חדש שיחמיר את סעיף העונשין על העבירות החמורות בתחום.
<היו"ר אורי מקלב:>
כמה זה היום?

<גל נוי-אפרת:>
מאסר עד שנתיים, מאסר שנתיים או קנס לפי חוק העונשין.
<היו"ר אורי מקלב:>
אניח חושב שזה הגיוני מאוד. מה נשאר?
<גל נוי-אפרת:>
זו בקשה אחת. התקווה שלנו היא שהאכיפה של העבירות האלה באמצעות הליכים פליליים תהיה יעילה יותר. את שתי העבירות הנוספות - - -
<היו"ר אורי מקלב:>
במי זה תלוי?
<גל נוי-אפרת:>
תלוי בנו. אנחנו מעסיקים תובעים - - -
<חן בר-יוסף:>
בנו ובכוח האדם שנקבל לחקירות. נמצאים בתהליכי גיוס עכשיו. שני חוקרים הצטרפו אלינו, עוד שלושה בדרך, אנחנו מקווים מאוד.
<אפרת חקאק:>
כמה תובעים?
<גל נוי-אפרת:>
יש לנו תובעים חיצוניים שהמשרד מעסיק. זה משתנה לפי המכרז שיוצא מעת לעת בעניין הזה. אבל יש לנו מספיק תובעים בשביל להגיש כתבי אישום.
את שתי העבירות הנוספות שקבועות כיון כעבירות מינהליות: שימוש במכל גז המסומן בסימון של ספק אחר ואחזקת מכל המסומן בסימון של ספק אחר, אנחנו מבקשים להותיר כעבירות מינהליות, אבל מבקשים לערוך שני שינויים בעניין הזה.

השינוי הראשון הוא טכני. העבירה עברה מצו פיקוח על מצרכים ושירותים שבו היא הייתה קבועה משנת 1991 לצו חדש מכוח חוק הגז – צו הגז (בטיחות ורישוי מכלי גפ"מ מטלטלים). השינוי הוא טכני, פשוט להפנות לצו החדש שבו קבועה העבירה.
<היו"ר אורי מקלב:>
זה לא כך-כך טכני. הצגת בחוץ וביטחון בוועדת המשנה?
<גל נוי-אפרת:>
נכון. ומכאן הדחיפות. זו הייתה הדחיפות לדיון שבגללה - - -
<היו"ר אורי מקלב:>
אני חבר בוועדה. ראיתי אותה בוועדה.
<גל נוי-אפרת:>
נכון. התיקון של התקנות האלה יאפשר כניסה לתוקף של הביטול של שני צווי פיקוח. זה חשוב מאוד. זה תיקון טכני במהות שלו.

תיקון נוסף הוא תיקון לעניין הקנס. אם כיום קבוע קנס של 2,500 שקלים ליחיד ולתאגיד, אין כאן הבדל, אנחנו מבקשים לקבוע קנס בסכום של 1,250 שקל ולהבהיר שהסכום הזה הוא בעד כל מכל. אם היום יכולות להתעורר שאלות פרשניות אם הסכום שקבוע בתקנות הוא פר מכל או פר עבירה - - -
<היו"ר אורי מקלב:>
במקרה הזה זה תאגיד או שעל פי רוב יחיד?
<חן בר-יוסף:>
יש גם וגם.
<היו"ר אורי מקלב:>
יש תאגידים שמתעסקים עם גז - - -

<חן בר-יוסף:>
יש שני תאגידים שנסגרו עכשיו בגלל כמות הפעמים החוזרות שמצאנו אותם ממלאים מכלים לא שלהם ומעבירים אותם בכל רחבי הארץ. לא משנה שזה גם עיסוק ברכוש גנוב, אותנו מעניינת הבטיחות. אין לו מושג מה ואיך המכל הזה, אין לו מושג מכלום, הוא ממלא את המכל וזורק אותו אצל איזה לקוח, לרוב גם בלי הסכם ובלי קשר אתו.
<רונן לשם:>
זה פועל גם במכלים נייחים?
<גל נוי-אפרת:>
לא. זה מתייחס רק למכלים מטלטלים.
<היו"ר אורי מקלב:>
רק רגע. אני אתן לך את רשות הדיבור.
<רונן לשם:>
מה לגבי מילוי בצובר שלא שלך?

<גל נוי-אפרת:>
העבירה שאנחנו קובעים כעבירה מינהלית נגזרת מהעבירה שקבועה כבר היום בצו. הצו הזה מתייחס אך ורק למכלים מטלטלים ולכן העבירה הזאת - -
<חן בר-יוסף:>
זה לא כאן בכלל.
<גל נוי-אפרת:>
- - מתייחסת לעבירה שקבועה בצו.

<רונן לשם:>
- - -
<היו"ר אורי מקלב:>
רק רגע, אדוני. אני לא מבין את השאלה שלך. יכול להיות שהיא ענתה לך תשובה, אבל אני לא בעניין. נעשה את זה בצורה מסודרת.

השינוי הקטן ממש שבמקום בעד כל צרכן או בעד כל תאגיד, אתה מדבר על כל מכל. 
<גל נוי-אפרת:>
אנחנו מדברים בעד כל מכל. הסכום שמוצע הוא 1,250 שקלים ליחיד ולגבי תאגיד – כפל קנס לגבי כל העבירות וגם העבירה הזו. הסכום הקבוע היום הוא 2,500 שקלים. עלולות להתעורר שאלות פרשניות: אם באירוע אחד נמצאו 20 מכלים כאלה שמסומנים בסימון של ספק גז אחר, האם הסכום שמוטל הוא פר אירוע או פר מכל. אנחנו רוצים למנוע שאלות ולהבהיר למען הסר ספק שהסכום הוא - - -
<היו"ר אורי מקלב:>
הבנו. הבהרת - - -

<חן בר-יוסף:>
בתי משפט פסקו ככה, דרך אגב. אבל זה מתעורר מחדש כל פעם.
<היו"ר אורי מקלב:>
צריך לקחת בחשבון שאנחנו מדברים על קנס מאוד גבוה כי על פי רוב לא מדובר על מכל אחד, אני מניח, מדובר על הרבה. אנחנו מדברים על משהו מאוד משמעותי.
<גל נוי-אפרת:>
אולי אני אסביר על העבירה הזו שמצדיקה את - - -

<היו"ר אורי מקלב:>
זה בסדר. הבנתי. בקריאת הביניים שלו הוא אמר שאולי הוא ממלא בתוך מכל גז שלא שלו, לא יודע אם עומד בתקן או לא. ממלא וזורק לצרכן. כך אמרת, נכון?
<גל נוי-אפרת:>
ההוראה הזו שאוסרת על שימוש במכל שמסומן בסימון של ספק אחר באה להסדיר עיקרון שמכונה "עיקרון היד האחת". העיקרון הזה קובע שלאורך כל שרשרת הטיפול במכל, החל מהמילוי שלו בגז ועד לאספקה שלו לצרכן, יידעו מי היד שאחראית על המכל הזה. מי אחראי לבצע בדיקות תקופתיות במכל הזה, מי אחראי על התקינות של המכל הזה ומי אחראי במקרה של אירוע, חס וחלילה, שמתרחש במכל הזה.
<היו"ר אורי מקלב:>
מה זה סעיף 3? הוראת תקן ישראלי. פרט 1134.

<גל נוי-אפרת:>
זה פרט 4. תקנה 3 ותקנות הגז, החלת תקן 1134. זו עבירה שאנחנו מבקשים להוסיף כעבירה מינהלית. זו עבירה שקבועה היום כעבירה פלילית. הכוונה היא לסימון של מכל מטלטל בתווית לאר מילויו. הסימון הזה כולל פרטים שנדרשים בתקן, בדרך כלל זה התאריך של המילוי והמקום של המילוי.

<היו"ר אורי מקלב:>
גם אם זה שלו, למה זה לא נכלל בסעיף 3 אצלכם?
<גל נוי-אפרת:>
בתוך סעיף 3. מה זה אצלנו? לא הבנתי.

<היו"ר אורי מקלב:>
מה שדברנו קודם. פרט 3.
<גל נוי-אפרת:>
בסעיף 3(א) לצו הגז (מכלי גפ"מ מטלטלים)?

<היו"ר אורי מקלב:>
כן.

<גל נוי-אפרת:>
סעיף 3(א) מתייחס אך ורק לאיסור על מילוי מכל שמסומן בסימון של ספק אחר.
<היו"ר אורי מקלב:>
גם אם יש שם את כל - - - גם אם כתוב תקן - - -

<גל נוי-אפרת:>
נכון. בשל העירון של היד האחת. שיידעו מי הגורם שאחראי על המכל.

<היו"ר אורי מקלב:>
- - - צריכים להיות כל הסימונים - - -

<גל נוי-אפרת:>
נכון. זו עביר הנפרדת. ברגע שממלאים מכל בגז, יש חובה לפי תקן 1134 להצמיד תווית מילוי למכל. אפרים, אתה רוצה להרחיב?

<אפרים סעידי:>
בתקן 1134 כתוב שכשממלאים מכל גז אז למתקן מסוים צריכה להיות התווית של אותו מתקן. עשים את השקילה, שמים את התווית כולל התאריך. יש מצב לפעמים שאנשים לוקחים משאית, הולכים לפרדס, לשטח, אוספים מכלים וממלאים אותם בגז ומוכרים אותם בחוץ כחאפרים.

אין עליהם תוויות ואת לא יודע מי מילא אותם. כשאתה מגיע לאיזשהו מקום של אירוע, אתה לא יודע איזו חברה בדיוק מילאה. בתקן 70 כתוב לבדוק את המכל פיזית, את התקינות שלו. תקן 113 אומר מה סוג הגז שיש בפנים, את איכות הגז, מי מילא אותה ובאיזה תאריך. כשאתה מקבל שאין עליו תאריך, אתה לא יודע מתי מילאו אותו, מי מילא אותו.
לפעמים אתה מוצא אותם בתוך כל מיני רכבים סגורים או בניוד במשאיות שאין להן אישור לנייד מכלים. אתה יכול להגיע למצב שאתה מקבל מכל - - -

<היו"ר אורי מקלב:>
למה זה צריך להיות כתוב בחוץ? אני מבין את כל מה שאתה אומר. אדם שיש לו מפעל או חברה שממלאת בלוני גז, צריך להיות כתוב השם שלו, מיהו. אתה יודע את זה בגלל פרט 3.

<חן בר-יוסף:>
בגלל החריטה.
<היו"ר אורי מקלב:>
את זה אתה יודע. מה שאמרת שהוא למדבר, לשדה, לפרדס – זה לא יקרה כבר, על זה יש לך אישור, הוא לא יכול לספק מכל גז בלי שיש עליו סימון שזו החברה שלו. עכשיו אנחנו רוצים לתת גם קנס על מה שהוא לא כותב: מהו, תאריך מתי זה מולא - - -
<אפרים סעידי:>
אתה לא יודע מתי הוא מולא ואתה לא יודע מי מילא אותו.
<היו"ר אורי מקלב:>
למה לא? החברה. אם אתה לא יודע מה - - - אם אין שם של חברה וזו לא החברה שלו, זאת אומרת זה השם של החברה המחזיקה, זו לא אותה חברה שממלאת - - -
<אפרים סעידי:>
יש אפשרות לקנות שירותים מחברה אחרת. חברה מסוימת יכולה למלא גם בחברה אחרת בהסכם שחייב להיות - - -
<היו"ר אורי מקלב:>
המילוי על-ידי חברה ב'.
<אפרים סעידי:>
אז יש הסכם מסודר ביניהן. הם מקבלים אישור מהממונה בטיחות אצלנו.
<היו"ר אורי מקלב:>
אז אתה רוצה שהחברה שמילאה תדביק על זה - - -

<אפרים סעידי:>
הם עושים את זה היום. הם שמים את תווית המילוי.

<חן בר-יוסף:>
זה חלק מהתקן.

<היו"ר אורי מקלב:>
אם הם עושים את זה, אתה לא נותן קנס. הקנס הוא למי שלא שם.

<גל נוי-אפרת:>
הקנס הוא למקרים שמפירים את ההוראה הזאת.
<היו"ר אורי מקלב:>
למקרה שהוא לא מדביק את התווית. זה 500 שקל? לתאגיד אתם רוצים 1,000 שקל על כל מכל?
<גל נוי-אפרת:>
500 ליחיד ו-1,000 לתאגיד.
<היו"ר אורי מקלב:>
אז אנחנו מדברים על תאגידים, בעצם. חברות. הרי אתם לא מאשרים הסכם מילוי אם זה לא תאגיד. אז גם במקרה הזה אין יחיד.
<גל נוי-אפרת:>
יכול להיות שזה גם מנהל בחברה. יש לו גם אחריות לפי החוק.
<היו"ר אורי מקלב:>
אז פעם אחת יהיה קנס על התאגיד ופעם אחת על המנהל? זה לא עובד ככה.
<גל נוי-אפרת:>
כן, יש אפשרות. כמו שכתב אישום על עבירה פלילית יש אפשרות להגיש גם נגד בעל תפקיד בחברה וגם נגד החברה.
<היו"ר אורי מקלב:>
אז גם אם נשים תאגיד לבד, אז לפי סעיף זה גם אפשר יהיה.
<אפרת חקאק:>
 - - - דוח גם למנהל וגם לחברה על אותה עבירה?
<היו"ר אורי מקלב:>
היא אומרת אולי רק למנהל ולא לחברה. בעצם אין כאן יחיד.
<גל נוי-אפרת:>
בחוק המסמיך, חוק הגז (בטיחות ורישוי) יש לנו סעיף 26 שמדבר על אחריות של תאגיד והוא מאפשר להאשים בעבירה שנעברה בידי תאגיד גם כל אדם אשר בשעת ביצוע העבירה היה דירקטור, מנהל כללי, שותף או עובד בכיר האחראי לאותו תחום אם לא הוכיח שהעבירה נעברה שלא בידיעתו ושנקט את כל האמצעים הסבירים לאבטחת שמירתו של חוק זה.
<אפרת חקאק:>
אתם מאפשרים הטלת קנס מינהלי על המנהל?
<יפעת רווה:>
אני רק עכשיו שומעת את הנושא של אחריות מנהלים ואני לא בטוחה שאפשר בלי לכלול את זה במפורש בתקנות העבירות המנהליות. בעבר היינו מאשרים ואני יודעת שהיה פסק דין שלמיטב זכרוני קבע אחרת, שהיה קושי שזה היה רק מכוח המילה "יאשם".
אני יכולה לבדוק את זה עם המחלקה לחקיקת משנה בשיחת טלפון, אם הוועדה תאפשר לי את זה. זה לא נושא שעלה בזמן הכנת התקנות.
<היו"ר אורי מקלב:>
נשמע בינתיים את האחרים. בבקשה, נתחיל מצד שמאל של השולחן.
<חגית הלר קוצר:>
 ההתייחסות שלנו היא רק לעניין סעיף שגל עוד לא דברה עליו.
<גל נוי-אפרת:>
יש עוד שתי עבירות נוספות שדילגנו עליהן. הן מופיעות בפרט 1 ו-2 לתוספת.
<אפרת חקאק:>
לפני שנעבור, יש לכם נתונים לגבי כמה קנסות הטלתם בשנה-שנתיים האחרונות?
<חן בר-יוסף:>
מדיניות האכיפה בנושא של מכלים זרים – הרבה פעמים מכלים זרים הולך עם עיסוק ללא רישיון, כלומר מוביל מכל זה מי שהוא פיראט – מכלים זרים שחברות עסקו בהם בערך 20 בשנה כיוון שחלקם היו רצידיוויסטים, חזרו על העבירות פעם אחרי פעם.
אחרי 3 פעמים של קנסות מנהליים והם כבר עשו את זה הרבה זמן, ניסינו לסגור חלק מהחברות, רק השנה הצלחנו. עברנו מקנסות מנהליים לחקירה והגשת כתב אישום. הוגשו כ-13 כבתי אישום בעניין הזה.
בעיסוק בגז ללא רישיון בכלל יש בערך 50 חאפרים, אנשים או חברות. לרוב היו פרטיים שעסקו בגז ללא רישיון בכלל. ב-5 השנים האחרונות הוטלו כ-66 קנסות. יש לנו 10 עד 15 כתבי אישום בשנה גם על אותו פרט על אותו יחיד. כשאנחנו תופסים אותו פעם אחרי פעם, מבינים שהקנס המינהלי לא ממש הרתיע אותו.

לחלקם נפסק בבתי המשפט שעל כל מכל הקנס יהיה 2,500 ולחלקם 2,500 על כל המשאית שנתפסה. כיוון שבית המשפט כבר פסק ש-2,500 סביר לכל מכל – הלכנו על המסלול הזה. סך כל הקנסות שהוטלו - - -
<היו"ר אורי מקלב:>
בית משפט לא פסק שזה סביר. בית משפט פסק שהקנס הוא לפי מה שמופיע בחוק. הוא לא קבע אם הוא סביר. 
<חן בר-יוסף:>
אחד פירש ש-2,500 זה לכל - - -
<היו"ר אורי מקלב:>
 - - - אבל 2,500 כסביר או לא סביר, הוא עדיין לא - - -
<חן בר-יוסף:>
לא דיברתי על זה. אמרתי אם 2,500 לכל מכל או 2,500 - - -
<היו"ר אורי מקלב:>
- - - אם סביר או לא. בסדר.

<חן בר-יוסף:>
בסוף, בכסף זאת שאלה הרבה יותר גדולה. 

מבחינת הקנסות שהוטלו: לפני שמרבית החברות הפכו להיות חוזרות, זה היה 325,000 שקלים. קנסות מינהליים על עיסוק בגז ללא רישיון: 465,000 שקלים. אלה הסכומים שיש לנו.
<אפרת חקאק:>
יש לך הערכה כמה מכלים אתם תופסים בבת אחד?
<היו"ר אורי מקלב:>
כמה יש במשאית?

<אפרים סעידי:>
נכון להיום יש לי במחסן 10,000 מכלים.
<היו"ר אורי מקלב:>
היא לא שאלה את זה. היא שאלה כמה בתפיסה אחת.
<חן בר-יוסף:>
כמה בתפיסה - - -

<היו"ר אורי מקלב:>
היא רוצה לשאול אם זה כפול 2,500.

<אפרים סעידי:>
מבצע אחד אני אחריג כי הוא היה די גדול. זה מבצע שבו גם סגרנו את החברות. שם תפסנו 3,700 מכלים בתפיסה אחת. הממוצע נע בין 20 מכלים לרכב לבין 140. אבל יש גם תפיסות של שניים – במעברי הגבול פלסטינאים מעבירים מכלים כחולים או מכלים של ישראלים בצבע כסוף, ממלאים אותם בשטחים ומכניסים אותם פנימה. גם רכב שעובר עם שני מכלים אנחנו עוצרים.

אבל בממוצע זה בין 20 ל-140 במשאית כי מעבירים את המכלים לפעמים סגורים. זה הממוצע. נכון להיום, יש לי משנת 2010 ועד היום, אחרי שכבר חילקתי חלק מהמכלים, יש 10,000 מכלים במחסן.
<היו"ר אורי מקלב:>
מה קורה כשאדם פרטי קונה אצל איזה חאפר ותפסת אותו עם מיכל פיראטי. ממילא אין לו אישור להתעסק עם זה. זה גם נחשב? אחד שרצה להביא לאימא שלו גז והוא לקח ממקום שמוכרים בעטרות, מה דינו?
<אפרים סעידי:>
אדם שמסיע ברכב עם מכל שמילא אותו באיזשהו מקום או שקנה אותו וזה חאפר - - -
<היו"ר אורי מקלב:>
לא חאפר. אדם שלא עוסק - - -
<גל נוי-אפרת:>
הוא למעשה עובר עבירה פלילית שקבועה בחוק הגז של עיסוק בגז ללא רישיון מכיוון שהוא מוביל גז ללא רישיון. בשביל להוביל גז במדינת ישראל צריך רישיון ספק גז לכן חל איסור על צרכנים - - -
<היו"ר אורי מקלב:>
זו עבירה פלילית?

<גל נוי-אפרת:>
זו עבירה פלילית של עיסוק בגז ללא רישיון.

<היו"ר אורי מקלב:>
היא לא ברירת קנס, היא לא עבירה מינהלית עכשיו?

<גל נוי-אפרת:>
נכון. ביקשנו להוריד אותה מהרשימה של העבירות ולהחזיר אותה למסלול הפלילי הרגיל.

<היו"ר אורי מקלב:>
קורים כאלה דברים? שאנשים פרטיים - - -
<אפרים סעידי:>
כן, הרבה. אני אגיד לך למה זה קורה הרבה: היום, למלא גז בברטעה או בנעלין ברשות הפלסטינית עולה למלא את המכל 40 שקלים. לקנות אותו היום מחברת הגז עולה 160. אז כדאי להם לנסוע עם הרכב. זה קורה הרבה במעבר חשמונאים שעוברים בקריית ספר או שעוברים בעירון.

הגברת נוסעת ברכב, שמה את הילדים במושב הקדמי ואת המכלים במושב האחורי – 4 עד 6 מכלים – עולה לה 40 שקל למלא מכל. זה משתלם. אחרת היא צריכה לשלם 160.
<היו"ר אורי מקלב:>
למה באמת יש פער כזה? מה ההצדקה לפער כזה?

<אפרים סעידי:>
ברשות הפלסטינית המחירים זולים מאוד. למה זה? כנראה שהגז פה במדינה יקר.

<איל שלו:>
יש סבסוד של מחיר הגז ברשות הפלסטינית.
<חן בר-יוסף:>
לא. גם רמת הבטיחות.

<היו"ר אורי מקלב:>
טוב. בשלב הזה נעבור אליכם.

<רונן לשם:>
אתם אמרתם שלגבי מילוי גז במכלים זרים זה רק לגבי מכלים מטלטלים. לגבי עבירה של מילוי גז בצובר שהוא לא שלך, האם זה קיים? אנחנו תמיד חשבנו שהסעיף הזה גם מדבר על מילוי גז בצוברים.
<גל נוי-אפרת:>
לא מכירה עבירה של מילוי גז בצובר.
<רונן לשם:>
למה לא, בעצם?

<גל נוי-אפרת:>
הצו שקובע את העבירה הזאת הוא צו שעוסק אך ורק במכלים מטלטלים. יכול להיות שאנחנו צריכים לדון בנפרד מהדיון הזה בצורך להוסיף את העבירה הזאת לספר החוקים. אבל בכל מקרה זה לא במסגרת הדיון הזה. בדיון הזה אנחנו לא יכולים להוסיף עבירות.
<היו"ר אורי מקלב:>
אני מבין שעוד לא הצגתם את הכול.
<גל נוי-אפרת:>
נכון. יש עוד שתי עבירות ובזה נסיים את הרשימה. של עבירות שאנחנו מבקשים לקבוע כעבירות מינהליות אחת מהן זה סעיף 14(4) לחוק הגז ההוראה בסעיף הזה מחייבת את ספקי הגז לספק גז אך ורק לצרכנים שיש עמם חוזה בכתב מהיום שההוראה הזאת נקבע. כלומר יש לנו תאריך תחילה. זו לא הוראה שחלה על הסכמים מלפני שנת 2008.
הסעיף הנוסף הוא 14(5) לחוק הגז. זה סעיף שמחייב את ספקי הגז לבצע בדיקות תקופתיות לכל מתקני הגז שהם מספקים להם גז, אחת לתקופה שנקבעה בחוק או לפי החוק או בתקן.

<אפרת חקאק:>
לגבי 14(5) בנוסח של התקנות היה כתוב 2,500 בעד כל מתקן גז ומבקשים שזה יהיה כתוב בעד כל צרכן.
<היו"ר אורי מקלב:>
מה ההבדל בין מתקן לצרכן? 
<חן בר-יוסף:>
במובן הפרשני יכולים להיות שני הבדלים לשני הכיוונים. יכול מישהו לחשוב שאם יש לך גם כיריים וגם מחמם מים, לכאורה שני מתקנים. זאת לא הכוונה כי כשמגיעים עושים לכל אחד מהם בדיקה בפני עצמו. לצד השני, מישהו יכול להגיד שמתקן גז זה הצובר של כל הבניין, אז אם לא עשיתי אלא דירה אחת בתוך הבניין, בכלל לא מגיע לי כי את המתקן בדקתי. אז כדי שלא יהיו שאלות לכאן או לכאן אל מול הצרכן, עשית בדיקה במול הצרכן - - -
<היו"ר אורי מקלב:>
כתוב בחוק שצריך לעשות מול כל צרכן.
<גל נוי-אפרת:>
אני אנסה להסביר את זה. ההגדרה של מתקן גז היא הגדרה רחבה. היא כוללת גם את המערכת המרכזית שנמצאת מחוץ לדירה של הצרכן וגם את מכשיר הקצה שנמצא בתוך הבית של הצרכן וכל החלקים של המתקן, כולל החלק שמחוץ לדירה והחלק שבתוך הדירה, דורשים בדיקה תקופתית
כדי להימנע משאלות של מה קורה במקרה שבניין שלם שיש בו, לדוגמה, 20 צרכנים לא נבדק, האם סכום הקנס המינהלי הוא עבור כל הבניין או שמחשבים אותו עבור כל דירה בבניין שלא נבדקה, אנחנו מבקשים להבהיר שהסכום הזה הוא עבור כל דירה שלא נבדקה, כדי שלא יקרה מצב שבבניין אחד שבו דירה אחת לא נבדקה הסכום יהיה זהה לסכום של בניין שלא נבדק. כלומר, הסכום נגזר ממספר הצרכנים. 
<היו"ר אורי מקלב:>
מה הסיבה?

<גל נוי-אפרת:>
הסכום צריך להיות מותאם להיקף של ההפרה. זו הסיבה. אם ההפרה היא כלפי יותר מצרכן אחד, אנחנו חושבים שהסכום צריך להיות גבוה יותר.
<היו"ר אורי מקלב:>
הבנתי שלאותו צרכן יכולים להיות כמה מתקני גז. יכול להיות מקן חימום מים ועוד מתקן של הכיריים. יכול להיות שיש לו עוד כיריים ויש לו עוד מנגל במרפסת, אז יש לו כבר 4 מתקנים.
<גל נוי-אפרת:>
אנחנו נבקש להגדיר את זה לפי צרכן ולא לפי מספר מכשירי הצריכה שיש לו כי זה מרחיק לכת.
<היו"ר אורי מקלב:>
לא רק מהסיבה שאמת. מתקן גז הוא לא האינדיקציה. אם אתם עושים את זה לפי צרכן, אני מקבל את זה. מה היה עד היום כשלא עשו את זה? הייתה עבירה פלילית?
<גל נוי-אפרת:>
זו עבירה פלילית.

<היו"ר אורי מקלב:>
יש כאן יחיד? כל מי שרשאי לעשות את זה ולספק אלה רק חברות.
<גל נוי-אפרת:>
לפי החוק ספק גז יכו להיות גם יחיד. בפועל כל ספקי הגז הם תאגידים.
<חן בר-יוסף:>
שוב חוזר למנהל - - -
<היו"ר אורי מקלב:>
אדם יחיד יכול להיות ספק?

<חן בר-יוסף:>
אפשר להטיל את הקנס על המנהל התאגיד.
<גל נוי-אפרת:>
לפי החוק, תיאורטית, גם יחיד יכול להיות ספק גז. כלומר, יש אפשרות גם ליחיד ולא רק לתאגיד. אבל בפועל כל ספקי הגז במדינת ישראל הם תאגידים. אבל לפי לשון החוק גם יחיד יכול.
<היו"ר אורי מקלב:>
יש אפשרות, לא משנה מה עושים בפועל. החוק מאפשר ליחיד גם כן להיות ספק גז.
<חגית הלר קוצר:>
לגבי עיקר התקנות אין לנו שום התנגדות. אנחנו סבורים שלא צריך להוסיף את העבירה של העדר הסכם לרשימת העבירות המנהליות. הנושא הזה נמצא עכשיו בבחינה כללית של משרד התשתיות בחוק הגפ"מ החדש שהם מקדמים, דיברה על זה גל. לכן אנחנו חושבים שזה צריך להימצא בדיון המלא שיהיה במסגרת החוק עצמו.
יש כרגע דיון על עצם ניסוח העבירה והמשמעות שלה. צריך להבין, במשק הגפ"מ, לקוחות אינם מחויבים בהסכם. הם לא מחויבים בתקופת הסכם, הם יכולים להזמין היום מחברה אחת ומחר ללכת לחברה אחרת ומחרתיים לחברה שלישית. אין להם שום מחויבות כלפי חברות הגז מבחינת הסכם. זו החקיקה, זו הרגולציה והיא כבר תקופה ארוכה.
<היו"ר אורי מקלב:>
הם לא מחויבים בזמן, אבל הם לא מחויבים בהסכם?
<חן בר-יוסף:>
זה כמו בשוק הסלולר. אתה יכול לעבור.

<היו"ר אורי מקלב:>
אתה יכול לעבור אבל צריך הסכם, נניח שאני היום ב"אמישראגז" ומחר ב"סופרגז", אבל - - -
<חגית הלר קוצר:>
הוא יכול לעשות את זה בכל יום.

<היו"ר אורי מקלב:>
אבל איך? הוא לא עושה את זה בצורת חוזה?

<חגית הלר קוצר:>
לא. כרגע החקיקה מדברת על זה שיש חובה להסכם בכתב אבל יש מגזרים שלמים של לקוחות שמסרבים לחתום על הסכמים כי הם לא רוצים - - -

<היו"ר אורי מקלב:>
את מעלה סוגיה אחרת. הרי היום אפשר לעבור מחברת גז בבניין משותף נניח עם 60% או 50%. מה קורה עם אותם 40% שלא מסכימים?

<חגית הלר קוצר:>
כופים עליהם.

<היו"ר אורי מקלב:>
הוא לא הביע הסכמה אבל הכריחו אותו הדיירים האחרים. הוא לא יבוא לחברת הגז שקיבלה את זה ולא יחתום על הסכם, אז היום תקנסו אתה ב-5,000 שקל.
<חגית הלר קוצר:>
נכון. בגלל זה אני אומרת. הנושא הזה נמצא כרגע בדיון ויש פה בעיות אמתיות בעצם - - -
<היו"ר אורי מקלב:>
בסופו של דבר אין הסכם אישי. לא חייב להיות הסכם אישי בינם לצרכן אלא הסכם קבוצתי שאותו בניין שקשור לאותו צובר גז או מה שהחוק קובע שכמות מסוימת של דיירים מהבית המשותף יכולים לקבוע החלפת חברת גז. אבל באופן פרטני אין להם הסכם עם כל צרכן.
<גל נוי-אפרת:>
נתחיל בזה שחוק הגז, בתיקון שהיה בסוף שנת 2007, חייב את חברות הגז לערוך הסכמים בכתב עם הצרכנים החל מהמועד של תחילת החוק. כלומר זה כבר נדון ונקבע שיש חובה חוקית כזו. גם אם זה הסכם אחיד, עדיין יש חובה לבוא לכל צרכן ולחתום אתו על הסכם. שמעתי את הדברים של עורכת הדין של חברת "אמישראגז" ושקלנו פעם נוספת את הנושא הזה - - -
<היו"ר אורי מקלב:>
מתי שמעת את הדברים שלה?
<גל נוי-אפרת:>
לפני הדיון.

<היו"ר אורי מקלב:>
מה זה לפי? היום? לפני שעתיים?

<גל נוי-אפרת:>
אתמול.

<היו"ר אורי מקלב:>
היה דיבור ביניכם? הייתה פנייה?

<גל נוי-אפרת:>
בימים האחרונים. כן.

<היו"ר אורי מקלב:>
אפשר לדבר שקוף. יחשבו שישבתן ודיברתן.
<גל נוי-אפרת:>
לא. חגית פנתה אלי טלפונית בימים האחרונים.

<היו"ר אורי מקלב:>
וטוב שכך.

<גל נוי-אפרת:>
והעלתה את הסוגיה הזו. אכן אנחנו בוחנים בנפרד במסגרת חוק חשד שהזכרתי כבר במהלך הדיון, חוק הגפ"מ שיחליף את חוק הגז הנוכחי. אנחנו בוחנים להוסיף בו פרק שלם שיקבע עיצומים כספיים. זה דבר שאין היום בתחום של הגפ"מ, בין היתר אנחנו שוקלים בחיוב להוסיף את ההוראה הזאת של אי-עריכת הסכם בכתב כעבירה שיוטל בגינה עיצום כספי.
בנסיבות האלה אני לא מתנגדת להשמיט בשלב הזה את ההוראה הזאת מהתקנות, את סעיף 14(4) ולהסדיר את זה בנפרד במסגרת חוק הגפ"מ החדש כעבירה של עיצום כספי.
<היו"ר אורי מקלב:>
היית אומרת את זה מראש ואז היינו חוסכים את הזמן.
<ברק אביטן:>
אני נתקל בזה גם היום, מה קורה כאני בא לצרכן ביתי והוא לא רוצה לחתום אתי על הסכם?
<היו"ר אורי מקלב:>
הורדנו את 14(א) אז זה לא רלוונטי. אבל פללי יש כאן.
<אפרת חקאק:>
יש עבירה פלילית. בזה שאנחנו מורידים את זה מהרשימה, זה אומר שרשמית זה עדיין לא - - -
<היו"ר אורי מקלב:>
עבירה פלילית רגילה יש.
יש עוד מישהו שרוצה להוסיף בדברים האלה על גובה הקנס? הכול בסדר אצלכם? אין לכם בעיה עם ה-5,000 ו-2,500? הכול בסדר?
<חגית הלר קוצר:>
אנחנו חושבים שאלה עבירות בטיחות - - -
<היו"ר אורי מקלב:>
אתם יכולים להגיד שזה עוזר לכם. אתם חושבים שאני לא מבין? חיכיתי שיגידו את זה.
<רונן לשם:>
יש הרבה חאפרים בשוק וזה ידוע ושוק הגז זה שוק עם בעיות בטיחות וראוי שדברים כאלה יקרו.
<היו"ר אורי מקלב:>
יש עוד בנושא של המנהל? אתה רוצה להוסיף משהו? בבקשה.
<ברק אביטן:>
אנחנו נגיד שאנחנו בעד ההחמרה של הבטיחות כי אנחנו רוצים להילחם בחאפרים האלה שגם מסכנים חיי אדם.
<היו"ר אורי מקלב:>
ראינו שבמה שנוגע אליכם אתם לא מוכנים ומתנגדי, ובמה שקורה לאחרים אתם תומכים. את זה הבנו. זה בסדר גמור, זה טבעי. הזמינו גם את נציגי החאפרים?
<חן בר-יוסף:>
אנחנו מחפשים את האיגוד עדיין.
<יפעת רווה:>
שני דברים. הראשון, לגבי הנושא של נושא משרה. דיברתי עם המחלקה לחקיקת משנה שאמרו שלאור ניסוח הסעיף הזה, שהוא סעיף ישן שנאמר בו "יאשם בעבירה", הם כבר לא כותבים כך, אבל דווקא בגלל שזה ניסוח ישן אז נראה להם שהפרשנות סובלת שבאמת יטילו קנס מינהלי גם אם זה לא כתוב במפורש, אבל לאור העובדה שזה היה מצוי בבתי משפט אז ליתר ביטחון הם אמרו שאפשר לכתוב כמו הניסוח שהצעתי: לרבות נושא משרה לפי סעיף 26.
יחד עם זה, אני חוששת מהסדר שלילי לתקנות אחרות שלא כתבנו בהן את זה ולכן השאלה שלי לוועדה היא: האם אפשר לקבל החלטה עקרונית שנושאי משרה נכללים ומבחינה ניסוחית, אחרי הישיבה, אנחנו - - -
<היו"ר אורי מקלב:>
ככה על מקום כשאני ממלא את המקום של היושב-ראש, את רוצה שאני אעשה - - -
<אפרת חקאק:>
היא בעצם אומרת: אנחנו לא משנים את המצב הקיים, אנחנו רוצים רק לוודא - - - קיים לגבי השאלה האם אפשר להטיל קנס על המנהל הוא מה שקובע.
<יפעת רווה:>
עקרונית אנחנו רוצים שאפשר יהיה להטיל קנס גם על נושא משרה.
<היו"ר אורי מקלב:>
מדובר גם על תאגיד וגם על נושא משרה.

<יפעת רווה:>
כן. כי זה לפעמים מה שמרתיע - - -
<רונן לשם:>
- - - כפל ענישה?
<היו"ר אורי מקלב:>
הקנס, לא משנה סדר הגודל שלו, אתם רוצים – תטילו את זה על תאגיד, ואם החוק מאפשר לכם על נושא המשרה, תטילו על נושא המשרה. אבל אתם רוצים על התאגיד ועל נושא המשרה ועל עוד נושא משרה.
<יפעת רווה:>
זה נעשה. זה קיים - - -
<היו"ר אורי מקלב:>
יכול להיות שזה קיים. אז את יודעת מה? תטילו גם את הקנס הגבוה.

<יפעת רווה:>
להעמיד לדין היום כשאין על זה קנס מינהלי אפשר גם את התאגיד, וזה נעשה בתחומים אחרים, וגם את נושא המשרה. זה דבר שנעשה - - -
<היו"ר אורי מקלב:>
אם זה הנוהל, אני לא רוצה להיכנס לזה. אבל אני לא רוצה לעשות שתי דרגות בנושא שאחת מכוונת לנושא המשרה בתאגיד וזה לחברה.
<יפעת רווה:>
זה שיעור קנס שונה. שיעור מס על תאגיד הוא יותר גבוה מהשיעור על יחיד. המנהל הוא יחיד.
<היו"ר אורי מקלב:>
עד היום הבנתי שיחיד זה ספק יחיד - - - או שהוא תאגיד. אבל להגיד שבתוך התאגיד אני רוצה להטיל על היחיד קנס אחר - - -
<יפעת רווה:>
אם נותנים למנהל קנס בנפרד, שיעור הקנס זה כשיעור על יחיד, להבנתי, לא כשיעור על תאגיד.
<היו"ר אורי מקלב:>
אני לא יודע מתי אתם עושים את זה, ואם כן - - -
<קריאה:>
לא נאמר פה. פה יחיד זה באמת ספק גז שהוציא רישיון ספק גז - - -

<יפעת רווה:>
לא, לא. העבירה קבועה בחוק. על התאגיד אפשר להטיל את הקנס הגבוה יותר בוודאי. בנוסף, לפעמים הרשויות אוכפות גם על נושאי משרה מסוימים ולכל אחד הם נותנים את הקנס באופן - - -
<היו"ר אורי מקלב:>
הבנו עד היום שיחיד זה ספק יחיד ולא היחיד בתוך התאגיד. אנחנו הבנו ובתפיסה שלי גם לא חשבתי לרגע אחרת שהיחיד זה הספק היחיד והתאגיד זה הספק שהוא תאגיד. לא חשבתי שהיחיד הוא בתוך התאגיד שהוא היחיד.

<אסף פרידמן:>
נושא משרה.
<היו"ר אורי מקלב:>
שנושא המשרה הוא היחיד הזה.
<חן בר-יוסף:>
אדוני, אם יורשה לי. אני לא אנקוב בשמות אבל מתוך מה שאנחנו מכירים, קיימים מצבים שבהם, במיוחד ראינו את זה בחברות גז, שבעלי החברה מובילים את המנהל שלהם או דוחפים ומדרבנים אותו לעשות כל מיני פעולות שהן על הנבול הלא נכון של החוק. כל עוד הוא אומר: תקשיב, הכול עלי, מקסימום יתפסו אתכם, ממילא התאגיד ישלם, מה אכפת לך? זו מציאות אחת.

כאשר המנהל מבין שהוא יישא באחריות אישית – אנחנו מכירים את זה בתחומים אחרים מחשבים וראשי עיריות – בסוף, אחריות אישית היא דבר חשוב. בסוף, מי שמכוון את פעילות החברה ביום יום זה המנהל שלה - - -
<היו"ר אורי מקלב:>
גם הם רציניים - - -
<חן בר-יוסף:>
הפלילי קיים, אבל גם לקבל קנס על הובלת איקס מכלים ופתאום תשלם עליהם בעצמך ולא רק תתחבא מאחורי התאגיד ששלח אותך, אני חושב שיש לזה - - -
<היו"ר אורי מקלב:>
אין בעיה, אני אלך אתך עד הסוף: שזה יהיה אותו שיעור. מה הבעיה?
<חן בר-יוסף:>
אני לא יודע איזה תקדימים זה יוצר למשרד המשפטים.

<היו"ר אורי מקלב:>
יש בעיה משפטית? לא יקבלו את זה שאין - - -
<אפרת חקאק:>
סליחה, מה - - -

<היו"ר אורי מקלב:>
הקנס על התאגיד, נגיד 1,000 שקל. החוק מאפשר להם להטיל גם על נושא המשרה, בתוך המסגרת הזאת - - - למה צריך לתת משהו נמוך יותר עבור היחיד נושא המשרה? אם עד כדי כך אתם חושבים - - -
<יפעת רווה:>
משרד התשתיות מבקש לרדת מהדבר הזה כי מסתבכים - - -
<גל נוי-אפרת:>
אנחנו מבקשים לא להתייחס בכלל לנושא המשרה בתקנות.

<אפרת חקאק:>
אנחנו נשמח לקבל הבהרה על הנושא הזה. בשטח, איך אתם מתכוונים להפעיל את  - - -
<היו"ר אורי מקלב:>
אתם רוצים, אבל אני לא יכול להתעלם מזה. אנחנו לא יכולים: להגיד לא שמענו, לא דיברנו. מה הבעיה שנשאיר את זה עם הקנס הגבוה? יש בזה בעיה? יש בעיה שזה לא מדתי שהתאגיד ושנוא המשרה מקבלים את אותו סדר גודל של קנס? יש בזה בעיה? אני רואה הרבה יותר סביר, כדי לא להיכנס - - -

<יפעת רווה:>
אני לא אומרת שיש בעיה.
<חן בר-יוסף:>
אם למשרד המשפטים אין בעיה עם זה – לנו אין.
<היו"ר אורי מקלב:>
אז זה נקרא שאנחנו אמרנו שאנחנו לא מתערבים אם זה נושא המשרה או תאגיד. במה שהחוק מאפשר לכם, תעשו מה שאתם רוצים, לא רק עליו, גם נושאי משרה וחברי דירקטוריון. תעשו מה שאתם רוצים, אם הסכום הוא סביר.
<יפעת רווה:>
אני לא רואה מניעה.

<היו"ר אורי מקלב:>
אני לא מכוון אתכם שיהיו שני תעריפים. אני חושב שיכול להיות שבית המשפט יתייחס לשאלה אם אפשר לתת לכל אחד את אותו סכום הקנס, גם לחברה וגם לנושא משרה.
<אפרת חקאק:>
יש היגיון להגיד שאדם פרטי ישלם פחות מאשר התאגיד.
<היו"ר אורי מקלב:>
לא קבענו שהסכומים האלה שהם סבירים לתאגיד ומה ההשפעה על התאגיד. לא נכנסנו ולא התעמקנו בעניין הזה.
<אפרת חקאק:>
נכון. אבל עדיין - - -

<חגית הלר קוצר:>
הרציונל הוא שבדרך כלל על תאגיד שהוא יותר גדול - - -
<יפעת רווה:>
זה בוודאי. אנחנו מדברים שבנוסף לתאגיד, מטילים גם על מנהל בתאגיד. אז בדרך כלל - - -
<חגית הלר קוצר:>
בדרך כלל זה הרבה יותר נמוך.

<היו"ר אורי מקלב:>
לפי החוק את יכולה רק על המנהל? רק נושא המשרה? - - -

<אפרת חקאק:>
האמת שזו שאלה פרשנית. אם כתוב תאגיד, האם הקנס על המנהל בתאגיד הוא הקנס של היחיד  אות הקנס של התאגיד.
<יפעת רווה:>
אני הנחתי שזה של היחיד בגלל שזה אדם פרטי, גם אם הוא מנהל.
<אפרת חקאק:>
זה לא כל-כך פשוט. אני לא חושבת שאנחנו יודעים.
<היו"ר אורי מקלב:>
יש מישהו שרוצה להוסיף בעניין הזה?
<רונן לשם:>
אני גם סבור כמו חגית שיש רציונל שעומד מאחורי זה שאדם יחיד הוא אדם פרטי, האמצעים שלו יותר קטנים - - -

<היו"ר אורי מקלב:>
ואז מה?
<רונן לשם:>
ואז טבעי שהקנס שלו יהיה פחות גבוה.
<היו"ר אורי מקלב:>
אני מקבל את זה. נשאיר את זה יחיד ותאגיד. מה שכתוב, לפי הנוסח.
<אפרת חקאק:>
אבל אני אשמח לקבל הבהרה - - -

<היו"ר אורי מקלב:>
אני לא נכנס לזה. לא קיבלתי הסברים. אני אומר לפרוטוקול: לא קיבלתי את ההסברים. מבחינתי, היחיד הוא גם היחיד של הספק היחיד. את זה אני הבנתי במילה "היחיד". אבל אם מבחינתכם זה כולל גם אדם יחיד – איך אפשר, האם אפשר, גם התאגיד וגם היחיד? מה המדיניות? אני חושב שהיה ראוי להעביר מכתב הבהרה איך ההתנהלות בעניין הזה כדי שנדע באופן כללי במה מדובר. יש לנו גם עוד גופים - - -
<אפרת חקאק:>
נכון. זה לא רלוונטי רק לכם.

<היו"ר אורי מקלב:>
זה לא רק לכם. מחר יבוא אחר שגם רוצה. אנחנו לא הולכים הביתה והרכבת הפסיקה, לא יעבדו השבת.
<אפרת חקאק:>
יש עוד שני דברים בתקנות של הגז. שתדעו שעל עבירה חוזרת יש גם כפל קנס. לא כתבתם סעיף על עבירה נמשכת. הבנתי שאתם רוצים עכשיו - - -
<גל נוי-אפרת:>
בעקבות השאלה, ההערה, של אפרת מהייעוץ המשפטי של הוועדה אנחנו רוצים לקבוע גם בתקנות של הגפ"מ עבירה נמשכת, עבירה לפי סעיף - - -
<היו"ר אורי מקלב:>
מה זה עבירה נמשכת בהובלת גז?

<גל נוי-אפרת:>
לא. זה לא רלוונטי. לגבי רוב העבירות בגפ"מ זה לא רלוונטי כי לא מדובר בעבירות נמשכות, שיכולות להימשך.
<היו"ר אורי מקלב:>
כל אחת היא אירוע אחר.

<גל נוי-אפרת:>
זה כן רלוונטי לגבי עבירה שקבועה בסעיף 14(5) לחוק הגז – זה מופיע כרגע כפרט 2 לתוספת – של אי ביצוע בדיקה תקופתית. אנחנו רוצים לקבוע סעיף של עבירה נמשכת לגבי העבירה של אי-ביצוע בדיקה תקופתית. כלומר, ספק גז שלא ביצע בדיקה תקופתית, יוטל עליו קנס מנהלי לפי התקנות. תינתן לו התראה שבתוך איקס ימים הוא צריך לבצע בדיקה, לתקן את ההפרה. אם הוא לא ייבצע את הבדיקה בתוך הזמן שנקבע בהתראה, נוכל להטיל עליו קנס נוסף לכל יום שבו תימשך העבירה מעבר ליום לאחר מועד ההתראה.
<חגית הלר קוצר:>
אבל אין לך נוסח כזה. אנחנו מבקשים לראות את הנוסח.
<גל נוי-אפרת:>
אני יכולה להקריא נוסח. הנוסח דומה לנוסח שיש בתקנות של הדלק.
<חגית הלר קוצר:>
זה לא הוצג פיזית.

<גל נוי-אפרת:>
נכון. התחלתי שזה בה בעקבות השאלה של הייעוץ המשפטי של הוועדה. הנוסח הוא נוסח זהה לזה שמופיע בתקנות של הדלק. עבירה מינהלית נמשכת, תהיה פה הוספה של תקנה 4 לתקנות: "הקנס המינהלי הקצוב לעבירה מינהלית נמשכת לעניין העבירה המנויה בפרט 2 לתוספת" – זה יהפוך אחרי זה לפרט 1 - - -
<חגית הלר קוצר:>
- - - את הנושא של התראה הקבוע בסעיף 8(ב) לחוק.
<גל נוי-אפרת:>
רגע. התראה היא לפי חוק העבירות המינהליות. זה לא החוק שלנו.
<יפעת רווה:>
ההתראה זה לטובת האדם כדי שלא ייווצר מצב שהרשויות לא אוכפות במשך 3 שנים ואז יש להן מעין קופת חיסכון של עבירה נמשכת על כל יום.
<גל נוי-אפרת:>
" יהיה בשיעור חמישית של הקנס האמור בתקנה 2 לכל יום שבו נמשכת העבירה לאחר המועד שנקבע בהתראה כאמור בסעיף 8(ב)(1) לחוק". החוק זה חוק העבירות המינהליות.
<היו"ר אורי מקלב:>
זה 1,000 שקל לתאגיד ליום.
<חגית הלר קוצר:>
אחד, אני חושבת שזה גבוה מאוד. שתיים, חשוב להבהיר כאן מה לוחות הזמנים להתראה.
<היו"ר אורי מקלב:>
14 יום.
<חגית הלר קוצר:>
זה עניין של בדיקת – זה לא לשים שלט, כמו שהדגמנו קודם, פה זה לשלוח טכנאים לעשות בדיקות - - -
<יפעת רווה:>
אנחנו מסכימים להוריד את זה לשיעור של עשירית.
<איל שלו:>
חשוב להדגיש, שיידעו היושב-ראש וכולם, שבעבירה הזאת, בסופו של דבר, האזרח הוא שתיעצר לו אספקת הגז כי חברות הגז - - -
<חן בר-יוסף:>
בסדר.

<איל שלו:>
וזה בסדר וזה נכון מבחינת בטיחות, אבל חשוב להגיד שבסופו של יום האזרח הוא זה שיופסק לו - - -
<היו"ר אורי מקלב:>
שערורייה כל ההפסקה הזאת. אני מקבל תלונות מהרבה אנשים שבאופן אוטומטי מפסיקים להם. מגלים אצל אחד מהדיירים, מפסיקים לכולם. דורשים כסף לחיבור, להביא טכנאי פרטי, הם גם מוכרים שירותים ב-350 שקל, ב-500 שקל. הצטברו אצלי בלשכה בתקופה האחרונה תלונות נוראות בעניין הזה. אני העברתי את זה או שזה בתהליך של העברה אליכם.
שבקנס הראשון יעשה את זה – לא רק בשביל המתמשך. הוא יפסיק מיד את הפעולה וזה לא ימנע ממנו את הקנס, הוא פשוט צריך לעשות את הבדיקה. אני לא חושב שהפסקת אספקת הגז היא זו שצריכה למנוע מכם.
<חן בר-יוסף:>
לא, זה לא מונע.

<היו"ר אורי מקלב:>
אני חושב שמה שצריך זה שהחברות יקבלו את זה גם אם ינתקו את הגז בגלל שהחיוב הוא על הבדיקה, לא על חיבור הגז. החוק מאפשר לכם היום לנתק את הגז. אדם לא פותח לכם את הדלת, אתם מנתקים אותו.

<חגית הלר קוצר:>
זאת החובה שלנו. החובה שלנו לפי הרגולטור היא לנתק את הגז אם הוא לא נותן לנו לבצע בדיקה תקנית.
<היו"ר אורי מקלב:>
בסדר. ואז מה? אם אתם תקבלו קנס, אתם תחברו את זה, תעשו את הבדיקה יותר מהר.
<חגית הלר קוצר:>
אבל לפעמים זה לא תלוי בנו.
<איל שלו:>
ברוב המקרים זה לא תלוי בנו ואנחנו מנתקים את הגז לפני שנגמרות 5 השנים. השאלה היא: לאותו צרכן, דבר ראשון, הפסקתי לו את הגז. מבחינתי עמדתי בחוק: עוד לא עברו 5 שנים, אני לא רשאי לקבל קנס - - -
<היו"ר אורי מקלב:>
מה קורה לקנס הראשון כשצרכן לא נותן לך להיכנס? אתם הולכים לבית משפט ואומרים שלא נותן לכם להיכנס. מה בית המשפט עושה לכם?
<חגית הלר קוצר:>
בית משפט לא מכריח אותנו להיכנס - - -
<חן בר-יוסף:>
צריך להיות מנגנון הודעה מקדים.
<היו"ר אורי מקלב:>
אתה יכול להלין על הקנס הראשון, על ה-5,000 שקל. הוא אומר: מה אתה רוצה ממני? אתה נותן לי 5,000 שקל קנס כי לא עשיתי בדיקה? הוא לא פתח לי את הדלת.

<חגית הלר קוצר:>
לפי ההוראות של הרגולטור צריך לנתק - - -
<חן בר-יוסף:>
הוא לא יקבל על זה קנס.
<היו"ר אורי מקלב:>
אם הוא לא יקבל על זה קנס, אז גם על המתמשך הוא לא יקבל.

<איל שלו:>
אני בעד הקנס, רק חשוב - - -
<גל נוי-אפרת:>
אם הוא לא הצליח לבצע את הבדיקה התקופתית והוא ניתק את אספקת הגז, הוא לא יקבל על זה קנס. הוא יקבל קנס רק אם הוא לא ביצע בדיקה תקופתית.
<איל שלו:>
אני אומר שאני בעד הקנס, רק חושב שיושב-הראש והאנשים יבינו שמבחינתנו חברות הגז, דבר ראשון, מי שייפגע במירכאות – אני לא חושב שייפגע, זה רק יעזור לו שלא יקרה, חס ולילה משהו – אבל נטיל את זה כביכול על סגירת הגז.
<גל נוי-אפרת:>
אז מה אתה מציע? שלא תנתקו?

<איל שלו:>
לא, לא. רק חשוב שיידעו שיהיו תלונות של אזרחים שייסגר להם הגז. אני בעד הקנס.
<ברק אביטן:>
באוטו, האחריות של האזרח היא לעשות טסט. בבדיקה בגז זה לא בדיוק ככה. פה החברות חייבות לעשות את זה. אין לי בעיה, אני לא מחפש להטיל אחריות. אבל לפעמים האזרח לא מבין את זה. הוא אומר: אני רוצה לעשות בדיקה תקנית – אנחנו לא לוקחים על זה עלות כמובן – אבל אני לא יכול עכשיו, לא יכול פה ולא יכול שם. בסופו של דבר זה פוגע בו כי אני צריך לסגור לו את הגז.
אז אולי צריך להגיד לאזרחים, ליידע אותם, שזו חובה כי בסופו של דבר האחריות נופלת רק עלינו ומי שנפגע מזה זה האזרח.
<היו"ר אורי מקלב:>
מה זה קשור עכשיו לעבירה מתמשכת או לא? תסביר לי מה זה קשור.
<חגית הלר קוצר:>
זה קשור. לדוגמה, הם עכשיו רוצים לקבוע 14 יום שתהיה עבירה מתמשכת, שאם אני לא עשיתי את הבדיקה התקנית תוך 14 יום, יהיה פה קנס נוסף. אני פונה לצרכן ואומרת לו שאני צריכה לעשות בדיקה תקנית בשבועיים הקרובים והוא אומר שהוא  נוסע לחוץ לארץ, שאבוא בעוד חודש.
<גל נוי-אפרת:>
תנתקי את אספקת הגז.
<חן בר-יוסף:>
תנתקי ותחדשי.

<רונן לשם:>
אבל הרגע אמרתם שהניתוק לא ימנע את הקנסות.
<היו"ר אורי מקלב:>
אבל אמרו שכן.
<גל נוי-אפרת:>
בטח שהוא ימנע. ההפרה היא על המשך אספקת הגז.

<היו"ר אורי מקלב:>
הספקת הגז ללא בדיקה. אני לא בחברת גז, אין למניות והבנתי מאוד ברור מה שהם אומרים מיד.

<רונן לשם:>
אמרתם שאם קיבלתי קנס על זה שהספקתי ואז רק ניתקתי, אז אחרי זה אני אוכל לקבל עוד - - -
<חן בר-יוסף:>
אין הפרה נמשכת כי אין אספקה ללא בדיקה.
<היו"ר אורי מקלב:>
הנושא הזה של הניתוקים, לאחר מכן, אני אומר לכם, שיש בו היום כשל. בקשה לא תקנית, מתקנים את זה, אחרי זה החברה עצמה מציעה שיתקנו את זה. יש כאן בעיות לא מעטות, לא פשוטות.

<גל נוי-אפרת:>
אני מבקשת להתייחס לנקודה הזו. קיבלנו תלונות בעניין הזה ובמסגרת חוק הגפ"מ החדש שיחליף את החוק הנוכחי, מבקשים להסמיך את שר התשתיות הלאומיות לקבוע כללים מפורשים ומסודרים באילו נסיבות ספק הגז יהיה רשאי לנתק צרכן. כלומר, יהיו הוראות ברורות שייקבעו באיזה אופן צריכה להישלח התראה לצרכן על ביצוע בדיקה וכמה התראות.
<היו"ר אורי מקלב:>
הוא יכול להציע לאותו צרכן גם - - -
<חן בר-יוסף:>
- - -

<היו"ר אורי מקלב:>
יכול. אבל מותר לו גם להציע? אני סבלתי בהתחלה והרבה צרכנים שהטכנאים והמכונאים או אלה שמתקנים את מכונות הכביסה תמיד הציעו גם מכשיר שמונע אבנית ובסוף - - -

<קריאה:>
שירותים נלווים.

<היו"ר אורי מקלב:>
- - - אבל זו אבן שאין לה הופכין, בוודאי. אבנית שאין לה הופכין. במקום להתרכז בתיקון הוא בעצם נהיה סוכן מכירות של החברה או באופן פרטי. בעניין הזה יש היום פריצה. הפסקות הגז שבאות יחד עם הבדיקה השנתית או החמש-שנתית והתהליך שקורה אחרי זה, רק לאחרונה. לא נמצאים כאן העוזרים שלי שמטפלים בזה.
היה כאן מקרה בירושלים שהחברה ביקשה 350 ו-500 שקלים מכל דייר. רק שמקצתם קיבלו אומץ אחרי שפנו אלינו, אז הכול סודר והחברה באה וזו הייתה בעיה של אולי צרכן אחד מתוך השכנים, חדר מדרגות אחד זה היה. ועוד דברים מהסוג הזה.
אבל זה לא לעכשיו, אחרי שאנחנו דיברנו כל-כך הרבה. אסף הקציב לישיבה הזאת חצי שעה, נכון? שלושת רבעי שעה. ובסוף אנחנו מדברים מעל שעתיים.

<אפרת חקאק:>
יש לך שלוש - - -
<יפעת רווה:>
אז באיזה שיעור הקנס הנכנס?

<היו"ר אורי מקלב:>
אמרתם חמישית.

<חן בר-יוסף:>
עשירית.
<חגית הלר קוצר:>
יש אפשרות לקבוע מה תקופת הזמן כדי שזה לא יהיה - - -
<היו"ר אורי מקלב:>
לגבי ההתראה?
<חגית הלר קוצר:>
כן. כדי שזה לא יהיה משהו פלואידי.

<היו"ר אורי מקלב:>
שאלתי את זה כבר כשדנו על תחנת הדלק, אותה שאלה שאת שואלת. זה נכון אבל אז זה לא עניין אותך ובצדק, אבל אני כבר שאלתי בתחנות הדלק, שאלתי אם בתקנות? אמרו: לא, אנחנו נותנים 14 יום.
<חגית הלר קוצר:>
אבל זה לא מעוגן בשום מקום. מחר הם יכולים 15 - - -
<יפעת רווה:>
אין זכות להפר את החוק. אנחנו לא יכולים לעגן בחוק שמישהו ימלא אותו רק אחרי 14 יום. בדרך כלל יש הנחיות וכאן זה 14 יום.
<רונן לשם:>
בחוק הגז החדש הרי גם יסדירו את הכללים כיצד לפנות לצרכן, אז שיהיה בכפוף לכך שעמדו בכל הכללים, ואם לא עמדתי בכל הכללים לתאם את הבדיקה, אז שלא תהיה לי עבירה נמשכת - - -
<היו"ר אורי מקלב:>
אני מציע שלפרוטוקול נאמר עכשיו שעד שלא יהיו תקנות חדשות, מדובר על התראה של 14 יום. נאמר פה, אז אני חושב שזה מחייב. זה נאמר פה לפרוטוקול. חן, אתה והיועצת המשפטית, אנחנו כותבים בפרוטוקול שאתם הצעתם 14 יום להתראה שניתנת עד שמפעילים את העבירה המתמשכת.
ממתי זה נחשב עבירה חדשה? כשזה כבר - - -

<חן בר-יוסף:>
אחרי שנתיים - - -

<היו"ר אורי מקלב:>
ועוד פעם - - - 5 שנים.
<יפעת רווה:>
כשזה נפרד.
<היו"ר אורי מקלב:>
לא. במקרה הזה של בדיקה צרכנית, כשכבר חיבור את זה - - -
<חן בר-יוסף:>
- - - צרכן חדש.

<היו"ר אורי מקלב:>
זו עבירה מתמשכת. אבל יש עבירה חדשה.

<חן בר-יוסף:>
כשיש צרכן חדש.
<גל נוי-אפרת:>
צרכן אחר - - -
<היו"ר אורי מקלב:>
או צרכן אחר או שנניח הוא חובר כבר – ועוד פעם 5 שנים?
<חן בר-יוסף:>
לא. אבל אם זה 5 שנים אחרי, זה כבר יהיה ניתוק. עד שנתיים - - -
<גל נוי-אפרת:>
- - -
<היו"ר אורי מקלב:>
אני רוצה להבין. בואו נעשה את זה מהר: חברה לא בדקה צרכן בתוך 5 שנים היא מקבלת קנס והתראה שתוך 14 יום היא צריכה לבדוק. אם הם חיבור, עשו את הבדיקה הזו, מתחילה עכשיו ספירה של 5 שנים חדשות. בעוד 5 שנים הם לא - - -
<יפעת רווה:>
אחרי 5 שנים זו כבר לא עבירה חוזרת. הגדרה של עבירה חוזרת היא תקופה הרבה יותר מוגבלת. ההגדרה בחוק.
<חן בר-יוסף:>
חוזרת זה עד שנתיים. אבל יש צרכן אחר.
<היו"ר אורי מקלב:>
עבירה חדשה. לא, על אותו צרכן.

<חן בר-יוסף:>
אם זה אותו צרכן, אחרי 5 שנים זו כבר עבירה ראשונית. נמחק לו העבר.

<היו"ר אורי מקלב:>
אז זו עבירה חדשה.
<יפעת רווה:>
5 שנים זה חדשה. אם זה בתוך, נדמה לי, שנתיים-שלוש - - -
<היו"ר אורי מקלב:>
החוק מחייב 5 שנים, אז זה לא יכול להיות אחרי שנתיים.
<אפרת חקאק:>
3 שנים - - -

<יפעת רווה:>
חוק העבירות המנהליות מגדיר - - -

<היו"ר אורי מקלב:>
עכשיו הבנתי אתכם. אם מתחלף צרכן, מתחילה ספירה חדשה. זאת אומרת, גם אם עשיתי לפני שנה בדיקה ורק בעלים החליפו, זה נחשב אחרי 5 שנים חדשות או לא? מספר צרכן חדש - - -
<חן בר-יוסף:>
לא. המערכת נבדקה.

<היו"ר אורי מקלב:>
המערכת נבדקה. היום פלוני ראובן גר בדירה - - -
<חן בר-יוסף:>
- - - רק מכרתי לך את הדירה שלי – בגלל החלפת הכיריים?
<היו"ר אורי מקלב:>
זאת אומרת, כל חוזה חדש, צרכן חדש, מחייב - - -
<אפרים סעידי:>
נתחיל מהתחלה. גם אם החלפת את הכיריים שלך בבית, חייב לעשות לך בדיקה ומתחיל לספור מאותו יום. החלפת כיריים דולפות, קנית חדשות, החברה באה ועושה לך בדיקה. מהרגע הזה נספרות 5 שנים.
<חגית הלר קוצר:>
אגב, זה רק אם הלקוח בא ומעדכן אותנו שהוא קנה כיריים.
<איל שלו:>
זה חשוב להבין שאנשים מחליפים כיריים ולא מעדכנים את הספק. על זה אין אפשרות להטיל - - -
<רונן לשם:>
לא רק החלפת כיריים – גם החלפת בעלים.

<היו"ר אורי מקלב:>
הוא אומר חוק. הוא לא אומר איך הוא אוכף את זה. זה מה שהחוק אומר.

<גל נוי-אפרת:>
המקרה הנפוץ יותר של עבירה חוזרת יהיה כאשר אותו ספק גז שביצע את אותה הפרה כלפי צרכן אחר בתוך 3 שנים מהמועד שהוא ביצע את ההפרה הקודמת שבגינה הוטל קנס או הוגש כתב אישום.
<היו"ר אורי מקלב:>
אז כמה יהיה הקנס?

<גל נוי-אפרת:>
יהיה כפל קנס.

<היו"ר אורי מקלב:>
בסדר גמור. אני חושב שבאמת התעמקנו בנושא הזה הרבה יותר ממה שחשבנו. אנחנו מאשרים ככה: תקנות העבירות המינהליות (קנס מינהלי - דלק), התשע"ו-2015, לפי מה שקבענו - -
<אפרת חקאק:>
עם כל התיקונים שעשינו.

<היו"ר אורי מקלב:>
- - עם היושב-ראש הקבוע של הוועדה
<יפעת רווה:>
צריך לאשר את הצו.
<היו"ר אורי מקלב:>
רגע. את זה אנחנו מאשרים.

הצבעה

בעד – פה אחד
תקנות העבירות המינהליות (קנס מינהלי-דלק), התשע"ו-2015, אושרו.
<היו"ר אורי מקלב:>
פה אחד.
צו העבירות המינהליות (שינוי התוספת הראשונה לחוק), התשע"ו-2016, כל מה שדיברנו, אנחנו גם מאשרים את זה.
הצבעה

בעד – פה אחד
צו העבירות המינהליות (שינוי התוספת הראשונה לחוק), התשע"ו-2016, אושר.

<היו"ר אורי מקלב:>
פה אחד.
ותקנות העבירות המינהליות (קנס מינהלי - בטיחות גפ"מ) (תיקון), התשע"ו-2016, הדברים החדשים, כן?

<אפרת חקאק:>
זה הגז.

<היו"ר אורי מקלב:>
זה הגז אבל 3 עבירות חדשות.

<אפרת חקאק:>
והביטול של העבירות - - -
<היו"ר אורי מקלב:>
זה כבר כאן, לא?

<אפרת חקאק:>
לא.

<היו"ר אורי מקלב:>
אוקיי, אז גם הביטול לחלק הפלילי וגם הנושא של 3 עבירות חדשות שהן מינהליות. תקנות העבירות המינהליות (קנס מינהלי - בטיחות גפ"מ) (תיקון), התשע"ו-2016.
הצבעה

בעד – פה אחד
תקנות העבירות המינהליות (קנס מינהלי - בטיחות גפ"מ) (תיקון), התשע"ו-2016, אושרו.

<היו"ר אורי מקלב:>
גם כן פה אחד.

תודה רבה לכם. צהריים טובים.

<הישיבה ננעלה בשעה 15:10.>

